बात पर बात (बतकुच्चन – 195) – Anjoria\nसितम्बर 10, 2015 बतकुच्चन, बात पर बात\nसरकार बदलले एक साल बीतल बा आ देश मे बतकही के दौर जारी बा. ई बतकही कब बतकही में बदल जाई केहु ना बता सके. बातचीत कब बाताबाती हो जात बा बुझाते नइखे. सरकार कुछ बोलत ना रहुवे त शिकायत रहुवे कि सरकारो के मालूम बा कि ओकरा लगे बतावे बोले जोग कुछ हइए नइखे. चुप रहुवे त सभे आपन आपना गाथा गढ़े में लागल रहुवे. आ जब बोले लागल त लोग परेशान बा कि बाप रे बाप अतना बात! लागत बा कि चुनाव के दौर आ गइल बा.\nबात का साथे जब कुछ जुड़ेला त ऊ बत हो जाले, जइसे कि बतकही, बतबनवा, बतक्कड़, बतकहा, बतछूट, बतरस, बतबढ़ाव वगैरह मे. हालांकि हर बेर अइसन ना होखे आ बातचीत, बातफरोश, बाताबाती में बात बरकरार रह जाले. अब सोचीं कि बात होला का, त बात ऊ वाक्य होले जवना के कुछ मतलब होला, कवनो प्रसंग भा घटना के वर्णन होला, कवनो विषय के चरचा होला. बतकही में ई सब होखल जरूरी ना होखे. ओहिजा त बेबातो के बात बकल जाला. कहल गइल बा कि बात निकलेला त दूर तकले जाला भा दूर तक ले जाला. अब एहिजा तकले आ तक ले पर तकला के जरूरत बा. वइसे गहिराई से ताकीं त हो सकेला कि तकले आ तक ले में कवनो खास फरक ना रहि जाव. एगो में बात दूर तक जात बा आ दोसरका में दूर तक ले जात बा. बातफरोश भा बतबनवा गुनगर भइल त ऊ बहुत दूर तक ले जा सकेला रउरा के. आ इहे कहत बा ऊ लोग जे महाबतबनवा का बारे में कहत बा कि ई अपना बात का कलाकारी से लोग के अपना संगे बहा ले गइलें.\nअब पूछत बा ऊ लोग कि कहाँ बा ऊ नीमनका दिन जवना के वादा रहुवे. एकरे जवाब में उनकर सीधा कहना बा कि सभका ला नीमन दिन के वादा त कबो ना कइले रहीं. कुछ लोग के त बाउर दिन आ गइल बा आ ओह लोग के नीमन दिन अब कबो नइखे आवे वाला. आ बातो कुछ कुछ अइसने बा. नीमन दिन का बारे में सबले अधिका उहे पूछत बा जे कबो सोचलो ना रहे कि दिन बदले वाला बा. ओकरा त लागत रहुवे कि जनता के आँखि पर अइसन पट्टी बन्हले बानी जा कि ओकरा साँच कबो लउकबे ना करी. बाकिर जब दिन सचहुं बदल गइल त सोच में पड़ गइल बा लोग. दू दू महीना के छुट्टी ले के एह सोच पर सोचला का बाद लोग बदल के आइल बा.\nबाकिर साँच कहीं त बतफरोशी भा बात बनावे गढ़े के कला सभका लगे ना होखे. दोसरा के सिखवला पढ़वला पर सूट बूट के चरचा क के उछले वाला के पते ना रहुवे कि लोग ओकर मय खानदान के सूट बूट संगे देखावत बात के बहुते दूर तक ले के चल जाई. बाकिर बतकही के दौर जारी बा. बतरसिया लोग बतरस के आनन्द लेत बा. आम आदमी त ओह सवाल के याद करत बा जब कवनो सूरदास से पुछाइल रहे कि ऐ सूरदास, घीव पड़ल? त ऊ जवाब दिहले रहलें कि कड़कड़ाव तब नू जानीं! आमो आदमी एही कड़कड़इला के तिकवे में लागल बा. तबले रसोई में गरम तेल से छनछनाहट के आवाज ओकर आस बन्हले बा.\nबाकिर आस का आस में कबले इन्तजार करी आम आदमी! ओकर याददाश्त कमजोर होखेला आ धीरजो कमे होला. दोसरा के पलटू बतावत ऊ खुदे कब पलटी मार दी एकर पता शायद ओकरो ना होखे. एही से रहीमो बाबा कह गइल बाड़न कि रहिमन चुप ह्वै बैठिए, देखि दिनन के फेर. जब नीके दिन आइहें बनत ना लगीहें देर!\nबाकिर का बबुुअन का लगे अतना धीरज बा?


नीतीश चाचा बिहार के बर्बाद क देले, भाजपा से भागे के बहाना खोज लेले बाड़े: तेजस्वी\nराजद नेता तेजस्वी यादव एक बेर फेरु से मुख्यमंत्री नीतीश कुमार प राजनीतिक हमला कईले। उ कहले कि इनकर कवन ठेकाना बा? कब, कहां, कईसे, काहें खाती पलटी मार जईहे? संगही, उ दावा कईले कि नीतीश कुमार भाजपा से भागे के बहाना खोजतारे।\nतेजस्वी यादव मुख्यमंत्री नीतीश कुमार के 'पलटूबाज' बतावत कहले कि नीतीश चाचा बिहार के बर्बाद क देले। चार साल में चार सरकार के कलाबाजी, कुर्सीबाजी अवुरी पलटीबाजी से बिहार के अस्थिर करे वाला आदमी से विकास के उम्मेद नईखे राखल जा सकत। इनकर कवनो ठेकाना बा? कब, कहां, कईसे, काहें खाती पलटी मार जईहे? ओईसे भाजपा से भागे के बहाना खोजल जा चुकल बा।\nतेजस्वी बुधवार के पटना के गांधी मैदान में आयोजित चुनावी सभा के संबोधित करत कहले कि केंद्र के भाजपा नीत सरकार संविधान आ देश हित के खिलाफ काम करतिया। ए चलते साल 2019 के चुनाव मीसा भारती चाहे महागठबंधन खाती नईखे, बालुक संविधान आ देश के बचावे खाती बा।\nराजद नेता आरोप लगवले कि केंद्र के सरकार पिछड़ल, दलित के आरक्षण के खतम करे के साजिश रचतिया। देश के माहौल के बिगाड़े के कोशिश कईल जाता। ए चलते ए सरकार के सता से हटावल जरूरी हो गईल बा। उ पाटलिपुत्र संसदीय क्षेत्र से महागठबंधन के उम्मीदवार मीसा भारती के जीता के लालू प्रसाद यादव के जेल से छोड़ावे के आह्वान कईले।\nमालूम रहे कि जदयू के राष्ट्रीय महासचिव केसी त्यागी बुधवार के कहले कि बिहार के विशेष राज्य के दर्जा देवे के मांग खतम नईखे भईल। लोकसभा चुनाव में जदयू के 15 चाहे ओकरा से अधिका सीट मिलता त पार्टी एकरा से नया सिरा से उठाई। उ कहले कि उ राम माधव के ओ आकलन के चुनौती नईखन दे सकत, जवना में कहल बा कि भाजपा के पहिले से कुछ कम सीट मिल सकता।\nकेसी त्यागी कहले कि साल 2014 में हिंदी बेल्ट के शत प्रतिशत सीट भाजपा के मिलल रहे। हो सकता कि ए राज्य में कुछ सीट कम पड़ जाए। लेकिन जदयू आपन भूमिका आ हरेक हालात खाती तैयार बिया।\nFirst Update: 09 May, 2019 12:45 PM


सगरी खबर भोजपुरी में (शनिचर, 20 जून 2015) – टटका खबर\nयूपी के राज्यपाल राम नाईक आजु गोरखपुर में योग आ महायोगी गोरक्षनाथ विषय पर आयोजित गोष्ठी में कहलन कि भारत का तरफ से योग के रूप में एगो शनदार तोहफा दुनिया के दिआइल बा आ क्रियात्मक योग के लोकप्रिय बनावे वाला गुरू गोरक्षनाथ के साधनास्थली होखला का चलते गोरखपुर के योग क गंगोत्री कहल जा सकेला. कहलन कि योग निरोग देह आ निर्मल मन खातिर कइल जाला ना कि कवनो धार्मिक अनुष्ठान खातिर. कहलन कि हर बात में लोच खोजे वाला लोगन के अनदेखी कइलो एक तरह के योगे ह. जे लोग एकरा के मजहब से जोड़े के कोशिश करत बा ओह लोग के नादन कहल जा सकेला. ओह लोग के मालूमे नइखे कि धर्म होला का.\nमोदी सरकार के पहल का चलते संयुक्त राष्ट्र योग खातिर विश्व योग दिवस के रूप में मान लिहलसि आ काल्हु अतवार का दिने पहिला बेर दुनिया भर में योग के समारोह आयोजन होखे वाला बा. जाने जोग बा कि दुनिया के 47 गो मुस्लिम देश एह योग दिवस के समर्थन कइलन आ हर जगहा योग मनावल जाई बाकिर हिन्दुस्तान में योग के खिलाफ तरह तरह के बयानबाजी हो रहल बा. काल्हु संयुक्त राष्ट्र का तरफ से होखे वाला आयोजन में भारत के विदेश मंत्री सुषमा स्वराज आ संयुक्त राष्ट्र महासचिव बान की मून उपस्थित रहीहे.\nजम्‍मू कश्‍मीर में कुपवाडा जिला में आजु शनिचर का दिने सेना आतंकियन के घुसपैठ करे के कोशिश नाकाम कर दिहलसि आ तीन गो आतंकियन के मार गिरवलस..\nदक्षिण पश्चिमी मॉनसून तेलंगाना में बहुत तेज बा आ कोंकण, गोआ, विदर्भ, आंध्र प्रदेश अउर देश के पूरवारा राज्यन में सक्रिय हो गइल बा. अगिला दू दिन में एकरा छत्‍तीसगढ़, ओडिशा आ पश्चिम बंगाल में चहुँपे के अनुमान लगावल जात बा.\nमुम्‍बई में काल्हु के मुसलाधार बरखा बाद थथमल शहर आजु बरखा रुकला का बाद फेरू चल पड़ल बा. लोकलो चले लागल बाड़ी सँ, अलग बात कि धीरे धीरे चलावल जात बा एह लोकल ट्रेनन के. आजुओ बरखा होखे आ हाई टाईड के अनेसा जतावत समुन्दर में जाए से मना कइल गइल बा.\nहाकी विश्‍व लीग के सेमीफाइनल आजु से बेल्‍जियम के एंटवर्प में शुरु होखे जात बा. आजु भारत के पुरुष टीम के मुकाबला फ्रांस से आ महिला टीम के मुकाबला बेल्जियम के टीम से होखे वाला बा.\nटीम इंडिया के कप्तान महेंद्र सिंह धोनी के रीति स्पोर्ट्‍स से जुड़ल का चलते हितन के टकराव लेके बीसीसीआई उनुका खिलाफ जांच शुरू क दिहले बिया. रीति स्पोर्ट्‍स मैनेजमेंट प्राइवेट लिमिटेड कंपनी धोनी के अलावा सुरेश रैना आ रविंद्र जडेजा के व्यावसायिक हित के धेयान राखे के काम करेले.\nबिहार विद्यालय परीक्षा समिति आपन मैट्रिक परीक्षा के रिजल्ट आजु जारी कर दिहले बिया. शिक्षक लोग के हड़ताल का चलते अबकी बहुत देरी से रिजल्ट निकलल बा.\nवाराणसी में सांसद का रूप में पीएम मोदी के गोद लीहल गाँव जयापुर में योग के शिक्षा देबे वाला गुरु मुसलमना हउवन. योग गुरु आफताब आलन पिछला 15 जून से शिविर लगा के लोग के योग के प्रशिक्षण देत बाड़न.\nघरेलू विमान कंपनी स्पाइसजेट कहले बिया कि विश्व योग दिवस का दिने ओकरा कुछ हवाई जहाजन में योग के आयोजन होखी आ एह तरह के आयोजन करे वाली ई पहिला कंपनी हो जाई..\nदू बरीस से बंद पड़ल एगो कंपनी में धमाका भइला का बाद गैस रिसाव होखे लागल बा. एह कंपनी में सिलिण्डर में गैस भरे के काम होखत रहुवे. एह रिसाव का चलते इलाका के बिजली सप्लाई रोक दीहल गइल बा आ लोग से खाना ना बनावे के हिदायत दीहल गइल बा. इलाका में अगल बगल से सगरी दमकल चहुँप गइल बाड़ी स जवना से कवनो अनहोनी का हालत में तुरते काबू पावल जा सके.\nसिवान के हसनपुरा नोनिया डीह के एगो लड़िकी सारण जिला क बड़का मुहम्मदपुर गाँव में तय भइल रहुवे. बाकिर जब लड़िकी के मालूम भइल कि ओह गाँव में शौचालय के सुविधा नइखे त ऊ ओहिजा जाए से मना कर दिहलसि. जबले शौचालय ना बन जाई तब ले ऊ ससुरा ना जाए के जिद्द पर अड़ गइल जवना चलते दुलहा के बिना विदाई करवले लवटे के पड़ गइल.\nकेन्द्रीय कृषि मंत्री राधा मोहन सिंह बतावत बाड़न कि बिहार में केन्द्रीय राजेन्द्र कृषि विश्वविद्यालय तीन-चार महीना में काम करे लागी. कहलन कि सगरी अड़चन दूर करा लीहल गइल बा.\nवित्तमंत्री अरुण जेटली बतवले बाड़न कि देश के करिया कमाई वाला लोग के आपन धन पर टैक्स आ जुर्माना अदा करे के एगो मौका जल्दिए दीहल जाई आ जे एकरा बादो आपन खुलासा ना करी ओकरा पर मुकदमा चलावल जाई.\nसात जुलाई के होखे जात बिहार विधान परिषद के 24 गो सीटन पर 158 उम्मीदवारन के परचा सही मिलल बा. अब एह में से जे चाहे ऊ आपन नाम 22 जून ले वापस ले सकेला.\nबक्सर जिला के इटाढ़ी थाना के ओठी गांव से पुलिस आजु एगो नवही के लाश बरामद कइले बिया आ मामिला के तहकीकात में लागल बिया.\nयूपी सरकार के कहना बा कि गन्ना किसानन के उधारी चुका देबे वाला चीनी मिलन के 8.60 रुपिया प्रति कुंतल के सहायता दीहल जाई.\nइलाहाबाद उच्च न्यायालय कहले बिया कि बालू खोने वाला लोग जेसीबी से बालू ना उठा सके आ ओह लोग के ई काम मजदूरन से करावहीं के पड़ी. नियम इहे कहत बा आ नियम का खिलाफ जाए के इजाजत केहु के ना दीहल जाई.\nप्रतापगढ़ का होटल में काल्हु फजीरे लागल आग से मरेवालन के गिनिती 13 हो गइल बा. कुछ लोग अबहियो अब तब का हाल में बा. यूपी सरकार का तरफ से एह लोग के परिवारन के दू दू लाख रुपिया मुआवजा के एलान कइल गइल बा.\nमुसलमान लोग के पावन महीना रमजान के शुरुआत हो गइल बा आ पहिलके दिने शुक पड़ला का चलते काल्हु पूरा श्रद्धाभाव से लोग जगहे जगह नमाज पढ़ल.


कंकाल के रहस्य -2- अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha कंकाल के रहस्य -2- अभय कृष्ण त्रिपाठी "विष्णु"\nकंकाल के रहस्य -2- अभय कृष्ण त्रिपाठी "विष्णु"\n'एगो तीर निशाना पर का लाग गइल, रउआ पूरा अर्जुने बने खातिर अफनाये लगलीं! बाकी कह देत बानी ईहँवा राउर दाल ना गली.' हाथ में चाय के ट्रे लेके पंडिताईन पाड़ेजी के आफिस में घुसत कहली आ टेबुल क पँजरा पहुँच के चाय के ट्रे रख दिहली. पाड़ेजी अउरी ठलूआ उहाँ पहिलहीं से बइठल रहे लोग. पंडिताइन जइसे ट्रे के टेबुल पर रखली ठलुआ कप के चाय दुनो जाना के बारी बारी से पकड़ा के चाय के आपन कप उठा लिहलस. पंडिताइन के बात से साफ लागत रहे कि पुलिस थाना वाला किस्सा उनका मालूम हो गइल बा.\n'मलकिन कउनो जरुरी बा कि तोहार टेपरिकार्डर हमेशा चालू रहे?'\n'हमार टेपरिकार्डर बा आ रउआ त जइसे स्टिरियो बजावत बानी! हमरा का? करीं अपना मन के. बाद में हमरा लगे मत आयेब!' एतना कह के पंडिताइन बहरी जाये लगली. जात जात दरवाजा पर रुक के ठलुआ से कहली 'का हो रसोइ में अइबऽ कि तोहरो एकलव्य बने के बा?'\nइ बात सुन के ठलुआ कुछ कहीत ओकरा पहिले पाड़ेजीए बोल पड़लें, 'पंडिताइन रसोई खातिर अब ठलुआ के भुला जा. काल्हु से तोहरा खातिर एगो महरी के इंतजाम कर दिहले बानी. काहे से कि हम ना चाहेब कि तू कहीं भी काम के बीच में ठलुआ के रसोई में खींच के ले जा. आखिर हमरो इज्जत के सवाल बा.'\nएतना सुन के पंडिताइन कुछ कहे चहली बाकि कह ना पइली. शायद उनहु के ई बात मालूम रहे कि उगता सुरुज के सलाम कइल जाला. आ चाहे जो हो, फिलहाल त पाड़ेजी के मोछ पर ज्यादा ताव बा. बाकि पाड़ेजी के बात सुन के जाये से पहिले अइसन मुँह बनावे मे ना हिचकली जेकरा के देख के लागे कि मुहँ के स्वाद बहुत कड़ुआ हो गइल बा. पंडिताइन के जाये के बाद पाड़ेजी ठलुआ के समझावे में बिजी हो गइले.\n'हाँ, तऽ हम का कहत रहनीं ह?'\n'यही कि केस त बहुत तगड़ा हव लेकिन यदि पुलिस थाना से सही जानकारी मिल गइल त ईहो मामिला सझूरावत देर नाही लागी.'\n'सही जवाब. लेकिन बबुआ, पुलिस के जवाब के इंतजार में हम खाली हाथ बइठे वाला नाही बानी. चलऽ, चलके घटना वाला जगह देखल जाव. का पता, पंडिताइन के सोच से हमनी के हाथ फेर बिलाई के भागे छींका टूटे वाली बात हो जाव.'\nएतना कहला के बाद पाड़ेजी चाय के आखिरी घूँट पी के खाड़ हो गइले. देखा देखी ठलुओ खड़ा हो गइल. बाकि ओकरा मन में एगो सवाल रहे जेकरा खातिर ऊ पाड़ेजी के टोक दिहलस.\n'लेकिन गुरु ?'\n'अइसे भकुआ के देखे के दरकार नइखे. सिंह साहब से बात हो गइल बा. घटना वाला जगह पर एगो सिपाही पहुँच चुकल होई.'\nकहके पाड़ेजी बहरी चल दिहले आ पाछा पाछा ठलुओ चल पड़ल.\nउधर इन्सपेक्टर सिंह फोन पर केहु के निर्देश देत रहन.\n'हम कुछ ना जानत हई. हमके एक हफ्ता के भीतर ४० किलोमीटर दायरा में के हर थाना के ऊ रिपोर्ट चाही जेम्मे ३० से ३५ साल के अइसन मेहरारू के गुम होवे कऽ रिपोर्ट दर्ज हो जवन शहर में जाके काम करत हो या कउनो कारण से ओकर शहर खासकर के बनारस बराबर आना जाना हो.' दुसरा तरफ के आवाज सुनला के बाद सिंह साहब फिर कहले ' अउर हमके शहर के हर थाना कऽ भी अइसन रिपोर्ट चाही जेम्मे कउनो काम वाली बाई के कऊनो भी कारन से गुम होवे के बात दर्ज हो. खास करके शहर के बहरी इलाका क.'\nदुसरा तरफ से फिर कुछ कहल गइल जेकरा के सुनला के बाद सिंह साहब एतना कहले कि एक दु दिन के देरी हो चली लेकिन एतना ध्यान देले रहे कि ई केस में एस.पी. साहब खुद दिलचस्पी लेत हउअन.'\nएतना कहला के बाद सिंह साहब फोन रख के एगो हवलदार के बोलवले अउर ओकरा के कंकाल वाला घटनास्थल पर जाये के आदेश दिहले. जेकरा बाद हवलदार अपना काम पर चल गइल. सिंह साहब लम्बा साँस लेत कुर्सी पर पसर गइले. उनका सामने टेबुल पर पाड़ेजी के लिखल चिट राखल रहुवे. जेकरा के ऊ एक बार फिर से उठा के पढ़ले अउरी निश्चिन्त हो गइले. चिट में उहे लिखल रहे जेकरा के पूरा करे खातिर पाड़ेजी फोन पर निर्देश देत रहुवन. समझे वाला उनका चेहरा के भाव देख के समझ सकत रहे कि ऊ परेशान बाड़े. परेशानी इ खातिर भी हो सकेला कि उनका दिमाग में पाड़ेजी वाला बात काहे ना आइल अउरी परेशानी इ बात के भी हो सकेला कि पाड़ेजी के दिमाग में ई बात आइल त ई कइसे आइल. आ ईहो बात के हो सकेला कि का पाड़ेजी के दिमाग महादेव बाबू वाला केस के तरह एह बार भी सफल होइ?\nपाड़ेजी ठलुआ के साथे घटना वाला जगह पहुँचले त थाना वाला हवलदार उनही क इंतजार करत रहुवे. जब ऊ पाड़ेजी के अभिवादन कइलस त पाड़ेजी भी ओकर जवाब दिहले आ फिर सवाल कइले -\n' का हो रामदीन सब ठीक बा नू ?'\n'भाई, नामे लेबे के बा त पूरा नाम लिहल करऽ. ना त खाली गमछाजी भी चली. का बा कि बाबा के टाइम से ही पूरा नाम सुने के आदत पड़ गइल बा. आ जब केहु गमछा बोलेला त हमरा भीतर भी एगो जोश आवेला कि कुछ कर के देखावे के बा.'\n'जी.' बेचारा हवलदार एकरा से ज्यादा कुछ ना कह पइलस.\n'खैर छोड़ऽ आ बतावऽ कि केने चले के बा?' ई सवाल करत के पाड़ेजी के निगाह चारो तरफ दउड़त रहे. बाकि कुछ घर के अलावा उनके एक तरफ पान के दुकान के साथ साथ वही से लागल चाय के दुकान के अलावा कुछ ना नजर आइल. सुनसान इलाका में हवलदार उनका के एगो घर के बगल से पिछवाड़े के तरफ ले गइल. जहाँ चारो तरफ झाड़ के अलावा दूर एगो गंदा से तालाब देखात रहे. तनिका अउर अन्दर गइला पर हवलदार उनका के ईंटा से घेरल जगह देखा के कहलस -\n'गमछा महाराज ईहँवे कंकाल मिलल रहे.'\n'भाई रामदीन बड़ा जल्दी हमार बात बूझ गइलऽ.' एतना कहला के बाद पाड़ेजी सब तरफ देखे लगले. बाकि कुछ खास ना देखाई पड़ल. पर पता ना काहे ऊ झाड़ के हवलदार के हाथ के डंडा से हटावत एक तरफ चल पड़ले आ करीब एक फर्लांग गईला के बाद एक जगह खाड़ हो गइले. उहँवा के जगह जरा साफ सुथरा लागत रहे. आ १० १० फीट चारो तरफ अइसन लागत रहे कि ईहँवा केहु ना केहु जरुर आवेला. एक तरफ पत्थर के चबूतरा जईसन कुछ रहे जेकरा पर एक आदमी आराम से लेट सके. चबूतरा के गौर से देखला पर पाड़ेजी के एक कोना में कुछ देखाइ पड़ल. जेकरा बाद ऊ उहँवा गइले आ ओह चीज के निकाल के देखले त उनका चेहरा पर हँसी अउर खुशी दुनो छा गइल. पाड़ेजी ऊ चीज के जेबा में रखले अउरी ओकरा बाद उ जगह के ठीक से देखला के बाद पलटले आ कहले -\n'अब चले के दरकार बा. ईहँवा जवन चीज खातिर आइल रहीं ओकरा से ज्यादा मिल गइल.'\nरामदीन के अलावा ठलुओ उनका के गौर से देखे लागल. बाकि पाड़ेजी दुनो के तरफ ध्यान देले बिना जेहर से आइल रहन ओहरे से वापस हो गइले. देखा देखी ऊ दुनो भी पाछा पाछा चल पड़ले.\nआखिर कवना चीज खातिर पाड़ेजी आइल रहन आ उनका कवन चीज मिल गईल? का ऊ चीज पाड़ेजी के ए केस पर भी सफल होखे में मदद करी?\nदूसरका भाग खतम..................\nअंक - 87 (5 जुलाई 2016)


यादवो जी के दिन फिरल – Anjoria\nफरवरी 17, 2018 मनोज तिवारी, यादव पान भंडार\nबरीसन से रितीज होखे के राह तिकवत भोजपुरी फिलिम “यादव पान भंडार” अब रिलीज होखे का लाइन में लाग गइल बा. आ एकरा साथही मनोज तिवारी लमहर दिन बाद सिनेमा का पर्दा पर लउकिहें. पीआरओ रंजन सिन्हा के भेजत एगो पोस्ट से एह बात के जानकारी मिलल बा कि भोजपुरी सिनेमा के तिसरका दौर के जनक आ लोकगायक से लोकअभिनेता आ ओकरो बाद लोक प्रतिनिधि बन गइल मनोज तिवारी के भोजपुरी फिलिम ‘यादव पान भंडार’ के रिलीज करे के तिय़ारी शुरु हो गइल बा.\nश्रीकृष्णा क्रियेशन्स के बैनर तर बनल एह फिलिम के पहिलका झलकी जारी हो गइल बा जवना में मनोज तिवारी सुगापंखी रंग के बंडी पहिरले पान बेचत नजर आव बाड़न. फिलिम में उनुकर नायिका बाड़ी गुंजन पंत. फिलिम रिलिजो जल्दिए हो जाई. साल 2014 के लोकसभा चुनाव में मनोज तिवारी नॉर्थ ईस्‍ट दिल्‍ली से भाजपा के सांसद बन गइलें आ एह घरी दिल्‍ली प्रदेश भाजपा के अध्‍यक्षो उहे बाड़न. राजनीति में अइला का बाद रिलीज होखे वाली ई मनोज तिवारी के पहिलका फिलिम होखी. आ एकरा से ऊ त चरचा में अइबे करीहें फिलिमो के भरपूर प्रचार मिल जाई.\nपीआरओ रंजन सिन्‍हा बतावत बाड़न कि ‘यादव पान भंडार’ एगो पनवाड़ी के कहानी ह आ एकर मुख्य किरदार बाड़ें मनोज तिवारी. करीब पाँच बरीस के अन्तराल का बाद मनोज तिवारी के कवनो फिलिम रिलीज होखे जा रहल बा. बाकिर भोजपुरी सिनेमा से उनुकर नाता कबो ना टूटल. पिछला बेर ऊ फिलिम ‘गोबर सिंह’ में नजर आइल रहलें बाकिर भोजपुरी के कईएक मंचन पर उनुकर मौजूदगी हमेशा बलन रहल बा. संसदो में ऊ भोजपुरी के आठवीं अनुसूची में शामिल करावो के आवाज उठा चुकल बाड़ें.\nरंजन सिन्‍हा इहो कहलन कि मनोज तिवारी आ रानी चटर्जी स्टारर फिलिम ‘ससुरा बड़ा पैसा वाला’ से भोजपुरी सिनेमा के तिसरका दौर के शुरुआत भइल जवन अबहीं ले जारी बा. भोजपुरी फिलिम इन्डस्ट्री अब बहुते बड़ हो गइल बिया. उमीद कइल जाव कि ‘यादव पान भंडार’ से भोजपुरी सिनेमा फेरु आपन रफ्तार धरी.\nश्रीकृष्णा क्रियेशन्स के बैनर में बनल ‘यादव पान भंडार’ के निर्माता जितेश दुबे आ पायल दुबे, निर्देशक अजय कुमार, गीतकार श्याम देहाती आ संगीतकार मधुकर आनन्द हउवें.\nकलाकारन में मनोज तिवारी, गुंजन पंत, संजय पाण्डेय, बृजेश त्रिपाठी, सीमा सिंह, सी.पी.भट्ट, नीलिमा सिंह, रीना रानी, विकास सिंह बिरपन्न, विनोद मिश्रा, अउर बालगोविन्द बंजारा के नाम खास बा.


सपना देखि जुड़ा गइले\nसपना देखि जुड़ा गइले जियरा\nसपना अब ना देखावऽ हो राम !\nजमीनी हकीकत सकारऽ आ लाग जा अपना काम में.\nहजार गो दोस्त बना\nहजार गो दोस्त बना लिहल आसान बा.\nएगो दोस्त बनावल मुश्किल!\nजे हजार गो दुश्मनन का सामने दोस्ती निभा सको!\nमुँह पर बड़ाई\nमुँह पर बड़ाई आ पीठ पाछा बुराई करे वालन से दुनिया भरल बा.\nदोस्त ऊ होला जे मुँह पर दोष बतावे आ पीठ पाछा बड़ाई करे.\nहाल दुनिया के का कहीं\nहाल दुनिया के का कहीं यारे\nझूठ के साँच बनावल जाता\nदेश के अबले ना सूरत बदलल,\nझूठहूँ हल्ला मचावल जाता.\nलक्ष्मीजी त हमार\nलक्ष्मीजी त हमार पतवे भुला गइल बाड़ी.\nकहीं भेंटास त हमार इयाद दिया दीह.\nआ कह दीहऽ कि हम इन्तजार करत बानीं.\nएकदिन दूनु (.)(.)अपने में लड़त रहुवन स कि लफड़ा ).( नीचे होला आ कचराली स हमनी का.\nअखबार में पढ़नी ह कि\nदोस्तन के एसएमएस भेजला से हार्ट पर असर पड़ेला.\nबस, आज से बन्द!


भोजपुरी पट्टी से 18 अगस्त 2018 के चार गो खबर – टटका खबर\nAug 19, 2018 देवरिया, बलिया, बेतिया, मऊ, रसड़ा, सेक्स कांड\nदेवरिया में अदालत ने सेक्स कांड के तीन आरोपी को भेजा रिमांड पर\nदेवरिया 18 अगस्त (वार्ता). उत्तर प्रदेश में देवरिया के अपर सत्र न्यायाधीन के अदालत मां विंध्यवासिनी महिला प्रशिक्षण एवं समाज सेवा संस्थान से संचालित बाल गृह बालिका, बाल गृह शिशु और सुधार गृह के तीन गो आरोपियन के तीन दिन ला रिमांड पर भेज दिहलसि.\nअदालत के सूत्र बतवलें कि देवरिया पुलिस पिछला पांच अगस्त के देर रात सदर इलाका के एह बालिका गृह से सेक्स रैकेट के खुलासा करत ओहिजा से 24 गो महिला आ कुछ बचवन के छोड़वलसि.\nएह मामिला में पुलिस तीन गो आरोपियन – संचालिका गिरजा त्रिपाठी, उनुकर मरद मोहन त्रिपाठी आ उनुकर बेटी कंचन लता – के गिरफ्तार क लिहलसि आ मामिला के जांच करत विशेष जांच दल (एसआईटी) अदालत से एहनी के रिमांड पर देबे के मांग कइले रहुवे.\nएडीजे पास्को के विशेष न्यायाधीश प्रमोद कुमार शर्मा के अदालत एह माँग के सकार लिहलसि आ तीनों आरोपियन के रिमांड पर दे दिहलसि.\nशुरुआती जांच में पता चलल बा कि एहिजा रहे वाली 15 से 18 बरीस के लड़िकियन से नाजायज धंधा करावल जात रहुवे. खुलासा बेतिया, बिहार के एगो लड़िकी के भाग निकलला आ पुलिस का लगे चहुँपला का बाद भइल.\nमामिला सामने अइला का बाद देवरिया के जिलाधिकारी सुजीत कुमार आ डीपीओ प्रभात कुमार के हटा दीहल गइल बा.\nदेवरिया के कुर्ना नाला में मिलल नवही के लाश\nदेवरिया,18 अगस्त (वार्ता). उत्तर प्रदेश में देवरिया के सदर कोतवाली इलाका में शनिचर का गिने कुर्ना नाला में संदेहास्पद हालात में मिलल एगो नवही के लाश से सनसनी सपर गइल.\nपुलिस सूत्र बतावत बाड़ें कि भलुअनी इलाका के नगडीहा गांव के नवनाथ तिवारी (28 बरीस) के लाश शनिचर का दिने खोराराम गांव का लगे कुर्ना नाला से बरामद कइल गइल. नवनाथ कुछ दिन पहिले भेलापार में अपना बहिन किहां आइल रहलें आ शुक के सँझिया में अपना गांवे जाए के बात कहके निकलल रहलें.\nलोग इहो बतावत बा कि नवनाथ मानसिक रूप से बीमार रहलें आ उनुकर दवाई चलत रहुवे. पुलिस मामिला के जांच करत बिया.\nबलिया में गरम तेल के कढ़ाई में गिरके मासूम के मौत\nबलिया 18 अगस्त (वार्ता). उत्तर प्रदेश के बलिया जिला के रसड़ा कोतवाली इलाका के भगत सिंह तिराहा पर एगो मिठाई के दुकान में शनिवार के दुपहरिया दुकान मालिक के दू बरीस के लड़िका गरम तेल का कढ़ाई में गिर गइल आ ओकर मौत हो गइल.\nपुलिस सूत्र बतवलें कि दू बरीस के लड़िका दिव्यांश दुपहरिया मे अपना पिता के मिठाई के दूकान पर खेलत रहुवे. सीढ़ी पर चढ़त घरी ऊ नीचे राखल गरम तेल का कड़ाही में गिर पड़ल आ बहुते झँउस गइल.\nघर के लोग ओकरा के इलाज खातिर रसड़ा अस्पताल ले गइलें जहाँ से ओकरा के मऊ खातिर रेफर कर दीहल गइल. मऊ लो जाए का राहे में ओकर मौत हो गइल.\nबलिया में आजाद हिंद फौज के सिपाही रहल शंभु नाथ ठाकुर के निधन\nबलिया 18 अगस्त(वार्ता). उत्तर प्रदेश में बलिया के बैरिया इलाका के रहे वाला आ आजाद हिंद फौज के सिपाही रहल शंभूनाथ ठाकुर के शनिचर का दिने मौत हो गइल. ऊ 103 बरीस के हो गइल रहलें.\nपारिवार के लोग बतवलें कि ऊ ढेर दिन से बीमार रहलें आ शनिचर के सबेरे उनुकर निधन हो गइल.\nशम्भुनाथ साल 1939 से 1944 ले नेताजी सुभाष चंद्र बोस के आजाद हिन्द फौज में सिपाही रहलें आ एह दौरान ऊ नेताजी का साथे बर्मा, इंफाल आ कोहिमा में अंग्रेजन से लोहा लिहले रहलें.\nशंभू नाथ ठाकुर दुसरका विश्वयुद्धो में फौज में रह के लड़ाई लड़ल रहलें.\nउनुकर अंतिम संस्कार पूरा राजकीय सम्मान का साथे बैरिया इलाका के बहुआरा गाँव के गंगा किनारे कइल गइल.


बेरोजगारी भत्ता पावे के उमिर घटावल जाई – टटका खबर\nबेरोजगारी भत्ता पावे के उमिर घटावल जाई\nसरकार पहिले तय कइले रहुवे कि तीस से चालीस साल उमिर के बेरोजगारने के बेरोजगारी भत्ता दिहल जाई. बाकिर एह नियम में फेर बदल करत उमिर घटा के अब पचीस साल कर दिहल गइल बा. साथही निबंधन के तारीखो बदल दिहल गइल बा. अब ३१ अगस्त ले आपन पंजीकरण करवा लेबे वाला बेरोजगारन के भत्ता दिहल जाई. एह भत्ता के पावे खातिर पहिले आपन संपति बतावल जरूरी बनावल रहे जवन अब जरूरी ना होखी. आमदनी खातिर तहसील से मिलल आय प्रमाण पत्र का आधार पर बेरोजगारी भत्ता बाँटल जाई. भत्ता पावे वालन के पारिवारिक आमदनी सालाना छत्तीस हजार रुपिया से कम होखे के चाहीं.\nTags: बेरोजगारी भत्ता


सिनेमा के झलकी – Anjoria\nजुलाई 22, 2010 भोजपुरी फिल्म\nसत्यमेव जयते के शानदार शुरुआत\nपिछला के पिछलका हफ्ता बिहार में रिलीज भइल भोजपुरी सिनेमा के सदाबहार सुपर स्टार रवि किशन के फिल्म सत्यमेव जयते के शानदार ओपनिंग मिलल बा. फिल्म के निर्देशक बबलू सोनी आ निर्माता अनिल सिंह हउवें. एह फिल्म में राजनेता, पुलिस, माफिया गठजोड़ के कहानी देकावल गइल बा. साथे साथ दू गो आयटमो गीत डांस बा.\nनिरहुआ यूपी में धूम मचा दिहले बाड़न\nभोजपुरी के सुपर स्टार, जिनका के जुबिली स्टारो मानल जाला, दिनेश लाल निरहुआ के लोकप्रियता आजुकाल्हु यूपी के सिनेमाघरन में धूम मचवले बा. पिछला दिने रिलीज फिल्म दाग गोरखपुर का मेनका टाकीज में पहिलका हफ्ता के नेट कलेक्शन २, ४४, ३१४ रुपिया के करके ओहिजा खातिर एगो रिकार्डे बना दिहले बा.\nशुभी संग नैना लड़ावतारे पवन सिंह\nभोजपुरी के युवराज सुपरस्टार पवन सिंह एह घरी शुभी शर्मा का साथे आँख लड़ावे में लागल बाड़े. आलोक कुमार के फिल्म भईया के साली ओढ़निया वाली में उनका के नायिका शुभी शर्मा का साथ प्यार मुहब्बत के पेंग बढ़ावत देखल जाई.\nजाबांज जिगरवाले बिहार में धूम मचा दिहले बाड़न\nपिछला हफ्ता फिल्म जाबांज जिगरवाले एके साथ बिहार के पचीस गो सिनेमा हॉलन में रिलीज कइल गइल त सगरी जगहा ओकरा बढ़िया शुरुआत मिलल बा. दर्शकन का तरफ से मिले वाली प्रतिक्रिया सकारात्मक बा. एह में मुख्य भूमिका विनय आनन्द, विराज भट्ट, सुशील सिंह, आ सोनाली जोशी के बा.\nप्रवेश कइलन पाखी से शादी!\nपिछला दिने भोजपुरी के नयका सुपर स्टार प्रवेशलाल पूरा विधि बिधान से मुंबई का मड आईलैंड का एगो रिसार्ट में पुरनका सुपर अदाकारा पाखी हेगडे से शादी कर लिहलन.\nबिहार के आधा सिनेमाघर पर रविकिशन कब्जा जमवलन\nभोजपुरी सिनेमा के सदाबहार सुपर स्टार रविकिशन आजुकाल्हु बिहार के आधा सिनेमाघर कब्जिया लिहले बाड़न. लगातार चार गो सुपर हिट फिल्म दिहला का बाद अचके में उनकर दाम बढ़ गइल बा. अमेरिकन कंपनी पन फिल्म्स अपना अगिला फिल्म खातिर उनका के पचास लाख में साइन कइले बिया.


चहेटना चलल ससुरारी भाग - १ | जोगीरा\nHome भोजपुरी साहित्य भोजपुरी कथा-कहानी चहेटना चलल ससुरारी भाग – १\nचहेटना चलल ससुरारी भाग – १\nएक बार भईयवा हमार( सगा त केहु नईखे बाकि केहु भी ए जगहा पर अपना के हमार भाई समझ सकेला) ससुरारी चलल, माघ के महीना, भीतरी ले हिलावे वाला जाड़ आ सांथ मे मेहरारु ना । हिलत-डोलत संझलउका मे पहुंचल, पाहुन अईनी पाहुन अईनी, भइल हाला । आ सभे जे जहें रहे तहें से खातिरदारी मे जुट गईल । नास्ता पानी भईल हाल समाचार भइल एही मे रात हो गईल । भोजन-पानी भईला के बाद पाहुन के सुते के तईयारी शुरु हो गईल । पुरकस जाड़ परत रहे आ ओढे के मिलल एगो पातर-छीतर कम्बल ।\nसास पुछली बबुआ हो जाई कि कुछ आउरी दिहीं ?\nससुरारी के बात रहे भईयवा कईसे कहो कि भीतर के गरमी झर गईल बा कुछ आउरी दिहीतिं त साटि के ओढ लेतीं !\nबरीयारी देह टाईट कर के कह देहलस – ना जी ईहे ढेर बा रात भर हम घरहुं उघारहीं सुतीले ।\nसास बेचारो जा के आपन सुत गईली ।\nजब जे रात के कुछ पहर बीतल, जाड़े भईयवा के दांत आ ठेहुन से तीरताल बाजे के शुरु भईल! एकर त हालते खराब । कुछ देर बरदाश करे के कोशीश कइलस आ जब एकदमे ना अड़ाईल त ई सोंच के कि कुछु त अंगनवा मे होई हिलत-डोलत, धीरे-धीरे गोड़ घुसकावत आंगन मे पहुंच गईल ! घोर अन्हरीया छपले रहे, कवन चीज केने बा बुझईबे ना करे तबो थाह-थाह के गोड़ बढ़ावे लागल कि केहु के कुछ सुनाव मत ! बाकि भईयवा के संयोग खराब !!!! आंगन मे जुठ बरतन के ढेर लागल रहे ओही से नु टकरा गईल !! अब चीरले खुन ना ! उल्टे गोड़े घर मे भागल आ देह टाईट कर के सुत गईल ।\nएने सास के अंघी टुट गईल बुझली कि बबुआ के पिआस लागल बा का दुन? पानी खोजे आईल रहले हन ।\nउठली एगो बरीयारे पितरीया लोटा मे पानी भरली आ पहुंच गइली पाहुन लगे !!\nकहली- ए बबुआ लीं ना ले आईल बानी !!\nभईयवा भीतरे बहुते गच्च भईल कि ई नु कहाला सास आ ससुरारी देखीं त बिना कहलहीं आमा जी के बुझा गईल हा ।अबकी जरुर बरीयार ओढ़ना लीयाईल होखेम ।\nभईयवा सुतले-सुतले कहलस कि देहीए पर डाल दीं ।\nसास के बुझाईल कि बबुआ के घरे उघारे सुते के आदत बा से कमबलवा मे गरमा गईल बानी एही से तनी ठंढई खोजत बानी, आ बेटा दामाद मे का फरक होला तनी फुहारा मार के ठंढाईए देवे मे का हरज बा ?आ भर लोटा के पाला पानी डाल दीहली ओकरा गोड़ से ले के मुड़ी तक ।\n“जीयs हो सास आ जय हो ससुरारी”\n-अजीत कुमार तिवारी (आखर के फेसबुक पेज से)\nचहेटना चलल ससुरारी\nअगिला लेखजाड़ के मजा


भोजपुरी लघुकथा जड़ कटल गाछ | जोगीरा\nHome भोजपुरी साहित्य भोजपुरी लघुकथा भोजपुरी लघुकथा जड़ कटल गाछ\nभोजपुरी लघुकथा जड़ कटल गाछ\nपरनाम ! स्वागत बा राउर जोगीरा डॉट कॉम प , रउवा सब के सोझा बा भोजपुरी लघुकथा जड़ कटल गाछ, जवन की भोजपुरी लघुकथा संग्रह एकमुश्त समाधान से लिहल गइल बा।\nउनका गांव छोड़ला बीसो बरिस से अधिक हो गइल बा। अब फेरसे कवनो गांव में बसे के उमेदो नड़खे, काहे कि तीनू भाई नौकरी-पेशा बाड़े, जहां जवना शहर में नौकरी करेले, ओहीजा के वासी हो गइल बाड़े।\nलइकन के परवरिस आ शिक्षा-दीक्षा ओहीजा, शहरी माहौल में भइल बा। एहसे उनका गांवे लवटे के सवाले नइखे उठत।\nअउरी भोजपुरी लघुकथा पढ़ें खातिर क्लिक करीं\nतबो बनवारी का अपना खानदानी मकान आ घर-बार का जमीन से गहिरा लगाव बा, जे समय बीतला के साथे-साथे, कम होखे का बदले, बढ़ते जाता। उनका एह बात के बहुत खुशी बा कि उनको पुस्तैनी जायदाद बा। छुट्टिअन में जब कबो ऊ गांव के आपन टूटल बीरान मकान में, घड़ी-दू घड़ी खातिर जा के बइठेले, त उनकर मन हरिअर हो जाला, जइसे सुखार में बरिसन पहिले ठूंठ भइल गाछ पर, बरसात के पहिलका फुहार का बाद, पत्ती फूट आइल होखे। घर-गांव से जुड़ल लइकाईं आ जवानी के सभ इयाद एक-एक क के ताजा हो जाला।\nमोहल्ला का कई लोगन के बनवारी का मकान पर नजर बा। उदमी, पहलाद, सुल्तान आदि कई बार उनका से कह चुकल बाड़े-\n“एकरा के अब बेंच दऽ। तहरा एकरा के रखके का करे के बा ! खाली पड़ल बा, पड़ोसी दबवले जा रहल बाड़े। देखभाल का अभाव में अइसहूं खराब हो जाई।”\nउनका बाकी बातन से सहमत भइलो, पर बनवारी मकान बेंचेवाली बात से सहमत ना हो पावत रहले। हं, दूनू छोट भाई गिरधारी आ हरद्वारी सहमत रहले। कहत रहले- “जब उदमी तीन हजार दे रहल बाड़े, त बेंच देबे के चाहीं। कवन खान गाड़ल बा एह में। हमनी में से त केहू के इहां रहे खातिर आवे के बा ना।”\nबनवारी जानते बाड़े, खान ना सही, उनकर नाल त गड़ल बा। बाकिर ई बात उनका दूनू छोट भाइयन का समझ में नइखे आ सकत, काहे कि ऊ बनवारी के नौकरी लागते छुटपने में गांव छोड़ देले रहले आ उनके साथे रह के, शहर में पढ़ले-बढ़ले। ऊ पूरा शहरी हो गइल बाड़े, बाकिर बनवारी का मन के आधा हिस्सा में आजो गांव बसल बा।\nकाल्हे हरद्वारी के चिट्ठी मिलल, जवना के पढ़ के बनवारी के सांस नीचे-के-नीचे आ ऊपर-के-ऊपरे रह गइल। लिखल रहे- “गांववाला मकान आ जमीन उदमी के बेंच देले बानी। पइसा ले के कच्चा लिखा-पढ़ी कर देले बानी, पक्का रजिस्टंी गर्मी का छुट्टी में रउरा अइला पर करवा लेब।”\nबनवारी के हालत जड़ कटल फेड़ नियर हो गइल रहे। उनका लागल कि ऊ हिचकोला खा रहल बाड़े आ कबो धड़ाम से गिर सकत बाड़े।\nपिछला लेखभोजपुरी लघुकथा गरीब के माई\nअगिला लेखरामचन्द्र कृश्नन जी के लिखल भोजपुरी कहानी भउजी\nदिल्ली के संसद मार्ग पर होई भोजपुरियाजुटान\nअविनाश मिश्रा जी के दुगो रचना


Bhojpuri songs and music need deep sanitization read why Bhojpuri गीत-संगीत के डीप-सैनिटाइजेशन के जरुरत बा, पढ़ीं आखिर काहें...– News18 Hindi\nBHOJPURI SONGS AND MUSIC NEED DEEP SANITIZATION READ WHY\nभोजपुरी में अब कमाल गाना के जगह बवाल गाना के बोलबाला बा, एही से समय-समय पर एह गीतन के लेके बवाल भी उठत रहल बा आ सवाल भी. अब एह बवाल गीतन के लोग चाव सुनsता, व्यूज बढ़ावता त अइसन गीतन के प्रोडक्शन त बढ़बे करी. पिछला एकाध साल से त ई भइल बा कि अइसन गीतन के वीडियो बड़ा चकमक-चकमक करsता, सुन्नर अउरी फिट हिरोइन के खोज-खोज के उतारल जाता.\nएगो गाना जवन अपना हुक म्यूजिक के चलते बड़ा हिट हो रहल बा, उ बा नदिया के बीचे जइसे नइया डोले, ओइसे मोर सइयां डोले हे… इ गाना शिल्पी राज गवले बाड़ी. उनके कुछ गाना हिट भइल बा. उनका में गायकी के कवनो विशेष प्रतिभा त नइखे बुझात बाकिर उनके लगे हस्की वॉयस बा. अइसन आवाज में एगो भारीपन होला, खरखराहट होला, जवन एकरा के अलग बनवेला. रउआ राजस्थानी फोक गायकन में ई खूब मिली. अइसने आवाज गायिका अंतरा सिंह प्रियंका के भी बा. गाना में अश्लील शब्दन के प्रयोग त नइखे भइल बाकिर ठीक ठाक मुखड़ा वाला गाना के अंतरा दुनू एके बात कहत बा. बात कवनो खास नइखे त ओकरा के कहलो हम उचित नइखी बूझत. अगर एह गाना पर अउरी काम होइत त शायद ई बोल के मामला में भी अच्छा बन जाइत बाकिर जाये द ए चनेसर...गीत लिखल दाल-भात के कवर त ह ना कि चट से सननीं आ सट से घोंट लेहनी. एह गाना के लगभग 55 करोड़ व्यूज मिलल बा.\nनीलकमल सिंह के एगो गाना पिछला कई महिना से सुनल जा रहल बा. गाना बा, ‘जहिया से गइल बाड़s गोदी में खेला के, लइका तहरे के पापा कहsता…’. ई गाना यूट्यूब पर लगभिग 18 करोड़ बार सुनल जा चुकल बा. गाना के बोल त इहे कहत बा कि आशिक जबसे अपना पूर्व प्रेमिका के लइका के खेला के गइल बा तबसे उ ओकरे के पापा कह रहल बा, अपना असली बाप के चाचा कह रहल बा. चनेसर, ई त मुहावरा बदल गइल बा. पहिले लोग कही कि तोहार पूर्व प्रेमिका के बेटा जरूर तोहरा के मामा कही. आजकल त मामा से सीधे प्रमोशन पापा पर हो गइल.


बार बार होखत परेशानी का चलते – Anjoria\nनवम्बर 17, 2011 वेबहॉस्ट\nपिछला दू महीना से अपना वेबहास्ट का चलते अँजोरिया के प्रकाशन बार बार बाधित होखला से अनसा के अब अँजोरिया के दोसरा वेबहास्ट पर ले आइल गइल बा.\nपिछला वेबहॉस्ट का चलते टिप्पणी आ बहुत कुछ दोसरो तरह के परदा के पीछे के काम पर बाधा लगावे के पड़ल रहे. अब सगरी बाधा हटा दिहल गइल बा. रउरा आराम से टिप्पणी कर सकीले.\nसाथ ही साथ इहो बतावत चलत बानी कि ई व्यवस्था अस्थायी तौर पर कइल गइल बा. हो सकेला कि एहिजो दिक्कत आवे त फेर एकरा के नया वेबहास्ट पर ले जाये के तइयारी लागल बा. देखल जाव कि राह में आवे वाली बाधा के अँजोरिया कवना तरह से पार करत बिया.\nपरेशान जतना हो लीं, हार नइखे माने के.\nप्रकाशक संपादक अँजोरिया\nअसुविधा खातिर माफी चाहब\n5 thoughts on “बार बार होखत परेशानी का चलते”\nनवम्बर 18, 2011 को 8:39 अपराह्न पर\nChali ehi bahane kuchh naya topic t mili jaat bate nu likhe padhe ke.lagl rahla ke kaam ba\nनवम्बर 18, 2011 को 10:48 अपराह्न पर\nहँ समीर जी,\nखाये वाला के मालूम होखे के चाहीं कि पकावे वाला कवना हालात में पकावत बा. पाठको लोग के जानकारी रहे के चाहीं कि कवना कारण से वेबसाइट खुलत नइखे.\nचलत गाड़ी में जब अचके में ब्रेक लगावे के पड़ेला त फेर समय लागेला आपन पुरनका रफ्तार पकड़े में.\nरहल बात लिखे पढ़े के टॉपिक के त रउरो जान के अचरज होई कि दू तिहाई पाठक सिनेमा वाला पन्ना से एने ओने ना जासु. सबले खराब हालत साहित्य के होला जवना के पढ़े देखे वाला पाठक बहुते कम मिलेले. बाकिर सगरी कठिनाई का बावजूद अँजोरिया के कोशिश रहेला कि सब कुछ दियात परोसात रहे जेहसे कि पाठक लोग के आवे के मन करे.\nभोजपुरी में वेबसाइटन के कमी नइखे बाकिर अपना मुँहे मिट्ठू बनला के खतरा का बावजूद हम त इहे कहब कि अँजोरिया पर जतना वैविध्य मौजूद बा ओतना दोसरो कवनो साइट पर ना मिली. अँजोरिया के खबर वाला विभाग टटका खबर पर भोजपुरी के खबर दिहला के मतलब खबर से बेसी एह बात के रहेला कि भोजपुरी में सब कुछ मिल सकेला.\nदुर्भाग्य से अँजोरिया पर काम करे वाला हम अकेला आदमी बानी. आजीविका दोसरा काम से चलेला आ भोजपुरी सेवा के काम तब हो पावेला जब समय मिले. लाख चहला का बावजूद अँजोरिया के आर्थिक रुप से सक्षम ना बना पवनी जेहसे कि कुछ लोग के नियमित रूप से राख के काम करा सकीं.\nमाफ करब, लिखे बइठल रहनी धन्यवाद आ मन के पीर बाहर निकल आइल.\nरउरा टिप्पणी खातिर लाख लाख धन्यवाद.\nनवम्बर 23, 2011 को 4:04 अपराह्न पर\nई बात तS ठीक ना भइल। कहे के पहिले सोचे के चाहीं।\nनवम्बर 17, 2011 को 4:13 अपराह्न पर\nमन के हारे हार है, मन के जीते जीत…\nनवम्बर 17, 2011 को 8:19 अपराह्न पर


आम दर्शक का नजर में भोजपुरी सिनेमा\nभोजपुरी सिनेमा खूबे फलफुल रहल बा. भोजपुरिया समाजो से अलगा एकर एगो विशाल दर्शक वर्ग बा. बिहार आ यूपी का अलावहूं देश के दोसरो भाग में लोग बड़ा चाव से भोजपुरी सिनेमा देख रहल बा. भोजपुरी सिनेमा के निर्माण में व्यापक वृद्धि से यूपी बिहार के बहुते सिनेमा हालन के नया जिनिगी मिल गइल बा. ढेर सगरी कलाकारनो के आपन कैरियर बनावे के मौका मिल गइल बा. हिन्दी सिनेमा में असफल होखला का बाद भोजपुरी सिनेमा में आइल रविकिशन आजु भोजपुरी के सुपर स्टार बन गइल बाड़े. हिन्दी आ भोजपुरी सिनेमा के प्रतिष्ठित निर्देशक मोहन जी प्रसाद रविकिशन के ले के सईंया हमार बनवलन जे बहुते सफल साबित भइल. बहुत दिन बाद कवनो भोजपुरी फिलिम ओतना चलल रहे. एह सफलता से ऊ सगरी लोग उत्साहित हो उठल जे भोजपुरी सिनेमा बनावल चाहत रहे.\nसईंया हमार के कुछ दिन बाद मनोज तिवारी के ले के ससुरा बड़ा पइसावाला फिलिम आइल. बहुत दिक्कत का बाद रिलीज हो पावल ई फिलिम जहें आ जवने सिनेमा हाल में लागल ओहिजे आपन झंडा हलावत चल गइल. एकरा बाद त मरल भोजपुरी सिनेमा उद्योग में जान आ गइल आ धड़ाधड़ फिलिम बने लगली सन. आजु देखल जात बा कि हर हफ्ता दु गो तीन गो भोजपुरी फिलिम रिलीज हो रहल बाड़ी सन. भोजपुरी फिलिमन के व्यावसायिक सफलता देख के दोसरो भाषा वाला लोग भोजपुरी फिलिम बनावे लागल.\nकम लागत में बढ़िया मुनाफा देबे वाला भोजपुरी फिल्मोद्योग में अब त कार्पोरेटो घराना उतर गइल बाड़े. टेलीविजन के सबसे सफल शख्सियत एकता कपूरो भोजपुरी सिनेमा बनावे लगली. अमिताभ बच्चन, अजय देवगन, मिथुन चक्रवर्ती, जैकी श्राफ जइसन हिन्दी सिनेमा के सफल शख्सियतो भोजपुरी फिलिम में अइलें. नगमा, भाग्यश्री, श्वेता तिवारी भोजपुरी के लोकप्रिय अभिनेत्री बन गइली. कहल जा सकत बा कि भोजपुरी सिनेमा के चकाचक बाजार का आगा हिन्दी सिनेमा के मार्केट गड़बड़ा गइल बा.\nअतना कहला का बादो हम भोजपुरी सिनेमा के भविष्य का बारे में बहुत उत्साहित नइखीं. व्यावसायिक सफलता ठीक बा बाकिर गुनवत्तो एगो मानक होला. आ एह बिन्दु पर जब हम आवऽतानी त चिन्तित हो जात बानीं. ओकरे बिन्दुवार चर्चा आगा कर रहल बानी.\nसबसे पहिले त ई चर्चा कइल जरुरी बा कि भोजपुरी सिनेमा के प्रेरणा कहाँ से मिल रहल बा. जवाब होखी हिन्दी सिनेमा से. भोजपुरी सिनेमा के शुरुआत करे वाला नाजिर हुसैन आ सुजित कुमार जइसन लोग हिन्दी के स्थापित कलाकार रहे लोग आ अपना भाषा में अपना माटी ला फिलिम बनावे का प्रेरणा से ऊ लोग फिलिम बनवलक. जेहसे ओह दौर के फिलिमन में कहानी, बैकड्राप, संगीत, कलाकार, सब कुछ भोजपुरिया लागे, हिन्दी सिनेमा के नकल ना. भोजपुरिया समाज के समस्या, रीति रिवाज, लोकपरम्परा के चित्रण ओह दौर के फिलिमन में भइल. बाकिर नयका दौर के भोजपुरी सिनेमा हिन्दी फिलिमन के सस्ता नकल बन के रह गइल बा. कुछ त सोझे रिमेके का नाम पर बनली सन, जइसे गब्बर सिंह आ कुछ दू चार गो हिन्दी फिलिमन के फेंटफांट के बना लिहल गइल. एहसे कहानी का नाम पर कुछ रहिये नइखे जात. नकलो बे अकल के हो रहल बा. कहानी कवनो तरफ से भोजपुरिया नइखे लागत. सब कहानी एके लेखा लागऽता.\nहीरो हीरोइन विलेन के सांचा तईयार बा. जईसे हीरो गरीब होखी, पढ़ल लिखल बेरोजगार होखी, नौकरी में होई त पुलिसिया होई, ना त समाज के सतवला से बाहुबली भा अपराधी बन गइल होई. हीरो के काम लोग के मदद कइल, हीरोइन से प्यार कइल, आ विलेन के मारल होई. हीरोइन के हालत भोजपुरिया सिनेमा में काब बा. ऊ माडर्न होखी, छोट कपड़ा पहिरी, शुरु में रुआब झाड़ी आ हीरो से अंग्रेजी में डाँट खइला का बाद ओकरा से प्यार करे लागी. गाँव के होखी त आदिवासी जस कपड़ा पहिरी. एहसे साफ बा कि हीरोइन के लेके भोजपुरी सिनेमा के सोचे गलत बा. अपवादे होखी जे कवनो फिलिम में हीरोइन प्रामाणिक लागत होई. विलेन अक्सर हीरोइन के बाप, भाई, कवनो नेता, भा बाहुबली होई. ऊ अपराध कम करी बाकिर हीरो से बार बार टकराई आ आखिर में मरा जाई. एह तीन पात्रन का अलावा हीरो के माई आ दोस्त के भूमिका रहऽता. माई रोअते रही आ दोस्त हँसावते रही. एही तय ढाँचा पर कहानी बना के ओमे भरपूर गीत डाल दिहल जाई. चार गो गीत निमन लाग गइल त फिलिम चल निकली. गीत के कहानी से कवनो तालमेल होखल जरुरी नइखे. गीत में से दू गो सपना में, दू गो हीरोइन के परेशान करे में, दू गो प्यार के गीत आ अनिवार्य रुप से एगो आयटम गीत. आयटम गर्ल का रुप में बुझाला कि संभावना सेठ के पहिलही साइन कर लिआला. एहिमे स्वाद का अनुसार कभी छठ गीत, कभो होली गीत, कबो भक्ति गीत मिला दिया ता. संगीत में पहिले भोजपुरी के रस मिलत रहुवे, अब उहो गायब होखल जात बा आ गीत के बोल सीधे हिन्दी से अनुवाद कइल लागऽता. बस एहि चासनी में लपेट के फिलिम दर्शकन का सोझा परोस दिहल जात बा.\nएगो अउरी बात ई हो रहल बा कि फिलिम के नाम कवनो गीत का आधार पर राख दिहल जात बा. ओह नाम से फिलिम के कहानी के कवनो तालमेल नइखे रहत. जइसे पंडित जी बताई ना बिआह कहिया होई में ए गाना के फिलिम से कवनो तालमेल ना रहुवे आ फिलिम के कहानी कुछ दोसरे रहे. एही तरहे फिलिम के पोस्टर पर हिंसा के सीन राख के, अश्लील चित्र लगा के दर्शकन के रिझावल जात बा. हिंसा के जरुरत से ज्यादा चित्रणो चिंता के खास कारण बा.\nकुशल अभिनेता आ अभिनेत्री के भोजपुरी सिनेमा में बड़ा अभाव बा. हैरानी के बात बा कि सहायक आ चरित्र अभिनेता कुछ बढ़िया अभिनय करत बाड़े. इक्का दुक्का हीरो के छोड़ के केहू के अभिनय करे नइखे आवत. हीरो अभिनय का नाम पर दु चार गो जानदार संवाद बोल देत बा, डांस करऽता आ मारधाड़. हीरोइन का हिस्सा में कुछे सीन आवऽता, बाकी समय देह देखावे में आ गीत गावे में बीत जा ता. अभिनेता से बढ़िया काम करावल निर्देशक के काम हऽ, बाकिर भोजपुरी निर्देशकन के पूरा धेयान मसाला फेंटे में रहत बा. एही से मोहन जी प्रसाद के छोड़ दोसर कवनो निर्देशक के चर्चा नइके होखत. सिनेमा निर्देशक के माध्यम हऽ आ विडम्बना बा कि भोजपुरी सिनेमा में निर्देशके हाशिया पर चल गइल बा. एह सब के जिम्मेदार सिनेमा से ज्यादा से ज्यादा मुनाफा कमाये के प्रवृति बा.\nअब सवाल उठत बा कि दर्शक काहे ई सिनेमा देखत बा? सिनेमा मनोरंजन के प्रमुख साधन हऽ. हिन्दी सिनेमा धीरे धीरे आम आदमी का चहुँप का बाहर होखल जात बा. ओकरा कहानी से, गीत संगीत से दर्शक अपना के जोड़ नइखे पावत. सत्तर आ अस्सि का दशक में इहे आम दर्शक हिन्दी सिनेमा के सफलता के मुख्य कारण रहुवे. आजुवो आम दर्शकन ला बनावल फिलिम खूब चलत बा. अब हिन्दी सिनेमा के चीज दर्शक के ओकरा अपना भाषा भोजपुरी में मिलऽता त ऊ भोजपुरी फिलिम देखे चहुँप जात बा. आपन बोली, अपना कलाकार के देख के दर्शक बहुत खुश होखत बा. अधिकतर भोजपुरी फिलिम सत्तर अस्सी के दशक के सफल हिन्दी फिल्मन के भा भोजपुरी बेल्ट में सफल रहल कवनो फिलिम के नकल पर बनत बा. एह चलते भोजपुरी सिनेमा में स्तरीय सिनेमा नइखे बनत. आ अबहियों भोजपुरी के बौद्धिक समाज एह सिनेमा से दूर बा.\nअश्लीलता के बढ़त इस्तेमालो चिन्ता के बात बा. अश्लील संवाद, गीत, नृत्य, के मात्रा भोजपुरी फिलिम में बढ़ले जात बा. ठीक बा कि भौजपुरी समाज में तनिका खुलापन बा बाकिर एह खुलापन के खुला छूट लिहला से परिवार धीरे धीरे एह सिनेमा से दूर होत जाई आ दर्शक वर्ग सिमटे लागी. भोजपुरी सिनेमा में अबहियों भोजपुरी समाज के समस्या, ओकरा लोकाचार, रीति रिवाज के चित्रण नइके होकत. जवन होतो बा तवन व्यावसायिक नजरिया से जइसे पर्व का नाम पर होली आ छठ के चित्रण होला. समस्या का नाम पर गांव से पलायन, दहेज, भ्रूण हत्या, बेरोजगारी छोड़ के अपराध के ले के फिलिम बनावल जा रहल बा जवना में अपराधियन के ग्लैमराइज्ड कइल जात बा. मिला जुला के कहीं त भोजपुरी सिनेमा भोजपुरी समाज के व्यावसायिक दोहन कर रहल बा. ई उद्योगो मुंबई मे बसल बा. कायदे से एकरा यूपी भा बिहार में होखे के चाहीं जेहसे एहिजा के कलाकारन आ तकनीशियन के काम मिलो आ इहां के सरकार के फायदा होखो. सरकारो के एला काम करे के पड़ी.\nभोजपुरी सिनेमा का ओर अब जब बड़का निर्माता कंपनी के नजर पड़ गइल बा त संभावना बा कि सिनेमा निर्माण में बढ़ोतरी होखी. लेकिन एह रफ्तार से गुणवत्ता गिरल त ई रफ्तार ढेर दिन ले टिक ना पाई. भोजपुरी सिनेमा के हिन्दी सिनेमा से सीख लेबे के चाहीं. फार्मूला में बेसी यकीन राखेवाला सिनेमा के हालत ई बा कि साल में दसो गो सिनेमा हिट नइखे होखत. उहे फिलिम चल पावत बा जवना में ताजगी आ नयापन बा. भोजपुरी सिनेमा में लगातार ताजगी ले आवे के पड़ी आ ई ताजगी ओकरा दर्शक वर्ग से जुड़ले पर मिली. एहू दौर में कब होई गवनवा हमार, कब अइबू अँगनवा हमार, विदाई, कन्यादान, हम बाहुबली जइसन कुछ ठीक ठाक फिलिम बनल बाड़ी स बाकिर गिनतिये भर के.\nअंत में हमार कहनाम इहे बा कि भोजपुरी सिनेमा जवना दर्शक से कमाई करत बा ओकरा प्रति कुछ कर्तव्यो निबाहे के पड़ी. दर्शकन के रुचि परिष्कृत करे खातिर ओकरा सार्थक सिनेमा बनावे के पड़ी. साथही अइसन सिनेमा बने जेसे दोसरो भाषा के लोग एह सिनेमा का ओर आवे. भोजपुरी सिनेमा के एगो राष्ट्रीठ पहचान बने. तबे दर्शक वर्ग बढ़ी आ सफलता के ई दौर टिकाऊ होई. ध्यान रहे कि दर्शक केहू के ना होला. आज अपना बोली, अपना समाज, अपना कलाकार से जुड़े के अदम्य लालसा से ऊ फिलिम देख के हिट करावऽता. अगर कहानी आ सिनेमा के स्तर पर ध्यान ना दिहल गइल, विविधता ना रहल त एकदिन दर्शक सिनेमा से दुर होत जाई आ ऊ स्थिति केहू का हित में ना होखी.\nइंटरनेट अउरी भोजपुरी


Dec 10, 2011 खबर, खेल, दुनिया, देश, मनोरंजन, व्यापार\n(शनिचर, 10 दिसम्बर)\nकोलकाता अग्निकांड के न्यायिक जांच करावे के एलान कइली मुख्यमंत्री ममता बनर्जी.\nकोलकाता अग्निकांड त्रासदी के अपना तरीका से सम्हारे खातिर प्रणब मुखर्जी ममता बनर्जी के प्रशंसा कइलना. ममता बनर्जी काल्हु घंटनो ओहिजा एगो फेंड़ का नीचे प्लास्टिक के कुर्सी पर बइठ के हालात सम्हारे में लागल रहली.\nराजस्थान के ऊर्जा आ सूचना जनसम्पर्क मंत्री डॉ. जितेंद्र सिंह कहले बाड़न कि योगे सगरी बीमारियन के सार्वभौमिक दवाई ह आ एकरा के सगरी देश सकार लिहले बाड़े. कहलन कि ग्लोबल वार्मिग आ दोसर आफतन से घेराइल दुनिया अब ओह शांति के खोजत बिया जवना के संदेश महात्मा बुद्ध, ईसा मसीह, महावीर स्वामी आ महात्मा गांधी दिहले रहले.\nअन्ना हजारे के तेवर से घबराइल केन्द्र सरकार अब लोकपाल के मुद्दा पर सर्वदलीय बइठक बोलावे के एलान कइले बिया. अन्ना कहले बाड़न कि ऊ पाँच गो राज्यन में कांग्रेस का खिलाफ अभियान चलइहें. ओने दिग्विजय सिंह के कहना बा कि अनशन पर बइठे से पहिले अन्ना के संसद के फैसला के इंतजार कइल चाहत रहे. जंतर मंतर पर अन्ना के अनशन का चलते दिल्ली पुलिस सुरक्षा के कड़ा इंतजाम कइले बिया.\nगोवा खनन घोटाला खातिर ओहिजा के मुख्यमंत्री दिगम्बर कामत के जिम्मेदार बतवलन बाबा रामदेव.\nकोलकाता के एएमआरआई अस्पताल में भइल अग्निकांड में शनिचर के दिन ले मरे वालन के गिनिती 91 हो गइल जवना में दू गो नर्सो शामिल बाड़ी.\nकोलकाता के एगो अदालत शनिचर का दिने शहर के एएमआरआई अस्पताल के सात गो निदेशकन के दस दिन का पुलिस हिरासत में भेज दिहलसि. शुक का दिने एह अस्पताल में आग लाग गइला से नब्बे मरीज मर गइल रहले.\nलोकपाल विधेयक पर चरचा करे खातिर मंगल का दिने केन्द्रीय कैबिनेट आ संप्रग के बइठक होई.\nकोलकाता के एएमआरआई अस्पताल के एगो अउरी लापरवाही सामने आइल बा जवना में मिलल कि मरल मरीजन का सूची में एगो नाम अइसनो रहे जवन महिला जिन्दा बिया.\nअन्ना हजारे के कहना बा कि टीम अन्ना अब सीधे राहुल से बात करी आ उनुके साथे लोकपाल मुद्दा पर चरचा करी.\nआंध्र में अपना सतरह गो बागी विधायकन पर कार्रवाई करे के तय कइलसि कांग्रेस. बागी विधायकन के सदस्यता रद्द करावे के प्रक्रिया शुरू कइलसि.\nअन्ना हजारे से उनुका प्रदर्शन के पूरा विवरण मँगलसि दिल्ली पुलिस, के के आई, के के बोली, कतना गाड़ी अइहें सँ, वगैरह वगैरह.\nलोकपाल विधेयक खातिर सरकार पर दबाव डाले खातिर अनशन करे अन्ना हजारे दिल्ली चहुँपले जहाँ ऊ काल्हु एक दिन के अनशन करीहें.\nमनरेगा में काम करावे में त्रिपुरा सबले आगे बावे.\nकपिल सिब्बल के कहना बा कि स्पेक्ट्रम कीमत तय करे में चिदम्बरम के कवनो भूमिका ना रहुवे.\nओडिशा में नक्सली गिरोह एगो निर्माण कंपनी के शिविर पर हमला कर के छह गो वाहन फूंक दिहले. नक्सली ना चाहसु कि कतहीं कवनो विकास के काम होखे भा लोग के पढ़ावल लिखावल जाव.\nकोलकाता के अस्पताल में लागल आग से नब्बे लोग मर गइल. एह अग्निकांड के उच्चस्तरीय जांच करवावे के माँग कइले बावे वाम मोर्चा. अस्पताल से जुड़ल छहगो अधिकारियन के गिरफ्तार कर लिहल गइल बा जवना में दू जने अस्पताल के मालिक हउवें.\nशुक का दिने जयललिता फेर अपना दू गो मंत्रियन के हटवली. महीना भितरे ई दोसरका फेर बदल भइल.\nदिल्ली उच्च न्यायालय शुक का दिने केंद्रीय सूचना आयोग के एगो आदेश पर रोक लगा दिहलसि जवना में दिल्ली पुलिस के कहल रहे कि ऊ वकील शांति भूषण से जुड़ल सीडी के फोरेंसिक रिपोर्ट के एक कॉपी एगो आरटीआई आवेदक के उपलब्ध करावे.\nलोकपाल मामला पर संसद के स्थायी समिति के रिपोर्ट के भाजपा आलोचना करत कहले बिया कि लोकपाल के दायरा से सिटिजन चार्टर आ निचला नौकरशाही के बाहर राखल एकर सबले बड़ कमजोरी बा.\nशुक का दिने ग्वालियर में तानसेन समारोह शुरू हो गइल जवन 12 दिसम्बर ले चली.\nशुक का दिने थोड़ देर खातिर कांग्रेस के वेबसाइट हैक हो गइल रहुवे बाकिर ओकरा के तुरते चालूओ करा लिहल गइल. काल्हुवे सोनिया गाँधी के जनम दिन रहुवे.\nभंवरी मामला में गिरफ्तार महिपाल मदेरणा के सीबीआई हिरासत बढ़ावल गइल.\nकमजोर लोकपाल बनावे का पाछा राहुल के हाथ बतवलें अन्ना हजारे.\nभाजपा सांसद काल्हु आपन आपन लिखित घोषणा स्पीकर आ राज्यसभा के सभापति के शुक का दिने सँउपले जवना में कहल गइल बा कि ओह लोग के विदेश में कवनो गैरकानूनी खाता नइखे.\nफिलीपींस में एगो हवाई जहाज दुर्घटना में 12 लोग मर गइल आ बीस जने घवाहिल हो गइलन.\nपेटेंट का लड़ाई में एप्पल के झटका लागल जब जर्मनी के एगो अदालत कॉपीराइट उल्लंघन मामिला में मोटोरोला मोबिलिटी के पक्ष में फैसला दे दिहलसि.\nअमेरिकी जनरल मानत बाड़े कि पाकिस्तान के एहो चौकी पर नाटो के हवाई हमला का बाद से दुनु देश के संबंध अझुरा गइल बा.\nतिब्बती धर्मगुरु दलाई लामा अतवार का दिने प्राग में होखे वाला एगो सम्मेलन में एशिया में मानवाधिकार के हालात पर आपन विचार रखीहें.\nरूस के कहना बा कि ईरानी परमाणु कार्यक्रम के सैनिक मकसद होखे के कवनो सबूत नइखे.\nजरदारी के कहना बा कि ऊ स्वस्थ बाड़े आ जल्दिये पाकिस्तान लवटीहें.\nपिछला चुनाव में दू तिहाई बहुमत पावे वाली यूनाइटेड रशिया पार्टी के नयका संसद में बहुमते भर मिलल बा.\nशुक का सँझिया बम के अफवाह का बाद एफिल टावर के खाली करा लिहल गइल रहुवे.\nविवादित लेखक सलमान रुश्दी अपना पहिले के प्रेमिका मिशेल बैरिश से बिआह कइल चाहत बाड़े. कुछे महीना पहिले दुनु में बिलगाव हो गइल रहुवे.\nसंयुक्त राष्ट्र के महासचिव बान की मून कहले बाड़न कि आलोचना आ सार्वजनिक बहस रोके खातिर सोशल मीडिया पर पहुँचे पर रोक मत लगावे भारत भा दोसर कवनो देश.\nयूरोपीय संघ शुक का दिने आरोप लगवलसि कि भारत जलावायु करार का राह में रोड़ा अटकवले बा.\nदेश में रोज 9.36 लाख घनमीटर बायोगैस के उत्पादन होत बा. कहलन फारूक अब्दुल्ला. इहो बतवलन कि देश में 49,130 मेगावाट पवन ऊर्जा मौजूद बा जवना के इस्तेमाल होखे के चाहीं.\nकेंद्रीय वित्त मंत्री प्रणब मुखर्जी शनिचर का दिने कहलन कि मौजूदा लेखा साल में पूर्वी राज्यन में हरित क्रांति ले आवे खातिर 4,75,000 करोड़ रुपिया के पैकेज बनावल गइल बा जवना में से 2,23,380 करोड़ रुपिया बैंकन का मार्फत कर्जा दिहल जा चुकल बा.\nआरबीआई गवर्नर डी॰ सुब्बाराव के कहना बा कि अगर रिजर्व बैंक कदम ना उठवले रहीत त महंगाई अउरीओ अधिका होखीत.\nअनुमान से बेसी रह सकेला राजकोषीय घाटा, केन्द्र सरकार ई अनेसा जतवलसि.\nकेंद्रीय पेट्रोलियम आ प्राकृतिक गैस मंत्री एस. जयपाल रेड्डी शुक का दिने कहलन कि ईरान का साथ तेल भुगतान विवाद सलटा लिहल गइल बा आ आपूर्ति में कवनो तरह के रुकावट नइखे.\nबालीवुड के सदाबहार अभिनेता देव आनंद के शनिचर का दिने लंदन में अंतिम संस्कार कइल गइल.\n‘अंदाज अपना अपना’ के एनिमेटेड संस्करण में रवीना टंडन एगो किरदार के आपन आवाज दीहें.\n‘डैम 999’ के निर्देशक सोहन रॉय अपना खातिर पुलिस सुरक्षामँगले बाड़न. तमिलनाडु में एह फिल्म के प्रदर्शन पर रोक लगा दिहल बा आ रॉय के 12 दिसम्बर के चेन्नई में एह मामिला के सुनवाई खातिर मौजूद रहे के बा.\nअभिनेत्री शिल्पा गर्भवती होखे के बात सकरली. उनुकर शादी बिजनेस मैन राज कुंद्रा से भइल बा आ ई ओह लोग के पहिला बच्चा होखी.\nअभिनेता आमिर खान अपना बेटा के नाम अबुक कलाम आजाद रखले बाड़े. अबुल कलाम आमिर खान के परदादा रहलें.\nमहिला केंद्रित फिलिमन के अब नया पहचान मिले लागल बा. एकर प्रमाण एकता कपूर के ‘द डर्टी पिक्चर’ में देखल जा सकेला जवना के पूरा कहानी अभिनेत्री विद्या बालन के किरदार के इर्द-गिर्द बुनाइल बा.\nअभिनेता फरहान अख्तर फिल्मकार राकेश ओमप्रकाश मेहरा के नयकी फिल्म ‘भाग मिल्खा भाग’ में जानल-मानल धावक मिल्खा सिंह के भूमिका निबइहें, फरहान चाहत बाड़न कि ऊ हूबहू मिल्खा जइसने लउकसु एहसे ऊ दाढ़ी बढ़इहें आ माथ पर पगड़ीओ बन्हीहें,\nफिल्मकार संजय लीला भंसाली इच्छामृत्यु पर बनावल अपना फिल्म ‘गुजारिश’ में खुदही संगीत दिहले रहन जवना के लोग पसंदो कइले रहल, बाकिर ऊ फेरू कवनो दोसरा फिलिम में संगीत देबे के इरादा नइखन रखले.\nबॉलीवुड तारिका मल्लिका शेरावत अपना अगिला फिल्म ‘किस्मत लव पैसा दिल्ली’ में एगो हरियाणवी लड़िकी के भूमिका करत बाड़ी.\nराष्ट्रीय स्क्वॉश चैम्पियनशिप में सौरव घोषाल मरदन वाला आ दीपिका पाल्लीकल महिला वाला चैम्पियनशिप जीत लिहली.\nविदेशी क्रिकेट टीम पाकिस्तान में बेहिचक खेल सकसु एह खातिर पाकिस्तान क्रिकेट बोर्ड एगो फूलप्रूफ सुरक्षा खाका तइयार कर लिहले बावे.\nआस्ट्रेलियाई पुरुष हॉकी टीम के सुपरस्टार डैमी ड्वायर के साल 2011 के ‘प्लेअर ऑफ द इअर’ पुरस्कार से सम्मानित कइल गइल बा आ उनुके एगो साथी मैथ्यू स्वान के ‘यंग प्लेअर’ पुरस्कार मिलल बा.\nअतवार का दिने सैफ कप फुटबाल फाइनल में अफगानिस्तान से मुकाबला करी भारत आ ई मुकाबला आसान नइखे.\nपाकिस्तान क्रिकेट टीम ने चटगाँव के अजहुर अहमद चौधरी क्रिकेट स्टेडियम में होखत पहिला टेस्ट मैच के दुसरका दिने शनिचर के खेल खतम होखे बेरा ले अपना पहिला पारी में चार विकेट के नुकसान पर 415 रन बनाके 280 रन के बढ़त हासिल कर लिहलसि.\nचैम्पियंस ट्रॉफी हॉकी टूर्नामेंट में स्पेन आ आस्ट्रेलिया का बीच खिताबी मुकाबला अतवार का दिने होई.\nअतवार का दिने होखे वाला चेन्नई एकदिना मैच जीत के शृंखला के समापन कइल चाही भारत.\nइंग्लैंड के टीम में ऑफ स्पिनर गेंदबाज रहल रॉय टेटरशाल के नवासी साल का उमिर में निधन हो गइल बा.\nहोबार्ट टेस्ट में आस्ट्रेलिया के पारी 136 रन पर समेटाइल. पहिला पारी का आधार पर न्यूजीलैंड चौदह रन के बढ़त लिहले बा.\nडीडीसीए सहवाग के सम्मान स्वरूप दीही 25 लाख रुपिया.\nसैफ कप फुटबाल में शुक का दिने मालदीव के 3-1 से हराके भारत फाइनल में पहुंच गइल.


Importance of sattu in the food of Purvanchal is very much it is also discussed in Mahabharata Bhojpuri: सतुआ के बात बा निराला, महाभारत में लिखल बा- सतुआ दान अश्वमेघ यज्ञ के बराबर– News18 Hindi\nभोजपुरिया सुभाव मोताबिक सतुआ सांथे के जगह पर सतुआ संगे शब्द रहीत त आउर आच्छा लागित.खैर. एह विषय में सोध होखे के चाहीं कि आखिर का वजहि बा कि जवना सातू के गुणगान आयुरवेद कइले बा, महान वैद चरक ऋषि ओकरा के गुणन के खान बतवले बाड़े, ओह के आखिर काहें लोकगीत में गरीबी के प्रतीक मानल गइल बा.\nLast Updated : June 18, 2021, 12:16 IST\nओइसे त सतुआ कवनो ना कवनो रूप में समूचे पछिमी आ पूरबी भारत में खाइल जाला, बाकिर सतुआ के जवन माजा भोजपुरिहा समाज लेला, ओकर बाते अलग बा. भोजपुरिहा इलाका में मानसूनी बउछार आ गइल बा. बूनी बरसल सुरू भइल ना कि भोजपुरिया समाज सातू के ओह रूप में खाए से परहेजे लागेला, जवन सबसे मसहूर बा. बूनी बाजल ना कि भोजपुरिया मनई चटनी आ पियाजु संगे सातू खाइल छोड़े लागेला.\nसतुआ खाए के एगो आउर रूप बा लिबरी. लिबरी माने तनी गार्ह लस्सी. जेठ-बइसाख के चढ़त गरमी के दुपहरिया में माठा भा आगि में पकवल कांच आम के रस संगे पानी में सतुआ घोरि के पियला के आनंद उहे समझि, जे ओह घरी भोजपुरिया इलाका में चढ़त घाम में रहगीरी कइले होखी. एह के माने ई नइखे कि बूनी बाजत लोग सतुआ खाइल भुला जाला. एह घरी सतुआ दू रूप में ज्यादे काम आवे ला.\nअब त घर-घर गैस-चूल्हा पहुंचि गइल. जेकरा जांगर गैस लेबे का ना रहे, मोदी सरकार उज्ज्वला योजना में उनुको के गैस दे दिहलसि. बाकिर करीब चालीस-पचास साल पहिले बारखा के दिन खातिर पिसान आ गोइंठा-चइली के इंतजाम कइ के अलोता अइसन जगह ध दियात रहल हा, जहवां बरखा के पानी ना पहुंचे. आ लवना-जरावन ना भीजे. अगर भीजि गइल त भोजन के दुलम होखे के आसंका बढ़ि जात रहल हा.त ओह घरि गोइंठा के आंच पर सतुआ के मसाला भरल लिट्टी बनावल आसान रहे. ओह के भोजपुरिहा समाज कहीं फुटेहरी कहेला त कहीं भंवरी. आलू-भंटा के चोखा संगे ओकर सवाद के पूछहिं के नइखे.\nबलिया के लिट्टी आताना मसहूर हो गइल बा, कि लखनऊ में दोकानि करे वाला बाड़े बाराबंकी, बस्ती आ फैजाबाद के, बाकिर साइन बोर्ड लगवले बाड़े, बलिया के लिट्टी. बरखा के दिन में सतुआ के एगो आउर रूप में आखिर जाला. चाउर के भात संगे भभरी. भभरी होखे भा फुटेहरी, बूंटे के सातू के इस्तेमाल होला. भभरी में नून, मरीचा, पियाजु, लहसुन, अचार के मसाला आ सरसों के तेल डालि दियाला. फुटेहरियो के मसाला भी इहे होला. ओकरा संगे भात.आ-हा-हा. सतुआ के सोहरत आ ओकर इज्जत एही से समझल जा सकेला...गाजीपुर के लोकगायिका गायत्री यादव के गावल गाना एह घरी पूरबिया लोगन के जबान पर चढ़ल रहल हा,\nसतुआ साथे चटनी, रोज चाटेल पिया.\nओइसे भोजपुरिया सुभाव मोताबिक सतुआ सांथे के जगह पर सतुआ संगे शब्द रहीत त आउर आच्छा लागित.खैर. एह विषय में सोध होखे के चाहीं कि आखिर का वजहि बा कि जवना सातू के गुणगान आयुरवेद कइले बा, महान वैद चरक ऋषि ओकरा के गुणन के खान बतवले बाड़े, ओह के आखिर काहें लोकगीत में गरीबी के प्रतीक मानल गइल बा. सहरी आ अभिजात समाज के बनाना आ मैंगो शेक के बीचे सातू के शेक आपन जगहि बना लेले बा.बाकिर भोजपुरिहा लोकगीत में ई गरीबी आ अभाव के वर्णन करे के काम आवत रहल हा. रंउओं देखीं,\nबाबा घरे रहलीं त दूध भात खइलीं,\nआरे सइयाँ घरे सतुआ मोहाल.\nबाबा घरे रहलीं त चुनरी पहिरलीं,\nअरे सइयाँ घरे लुगरी पुरान.\nएह गीत में नायिका कहतिया कि जब ले नइहर में बाबा के घर में रहनीं त दूध-भात खाए के मिलत रहे, बाकिर जब से ससुरा आइल बानीं, इहवां सतुओ दुलम हो गइल बा..जब ले बाबा के घर में रहनीं, तब ले रंग-बिरंगी चुनरी पहिने के मिलत रहे, इहवां केहू तरी पुरान लुगरी से काम चलावे के परता.\nओइसे सातू के गुण के मान्यता भोजपुरियो संस्कृति देले बिया. अगर अइसन ना रहित त भादो के कृष्णपक्ष के चौथि के दिने होखे वाला बहुरा के व्रत आ कुवार में आवे वाला तीजि व्रत में एकर महत्व ना रहित. बहुरा के दिने नदी, तालाब आ पोखर में नहा के लइकी सातुए गुर से पारन करेली. एही चौबीस घंटा के निर्जला व्रत के बाद सोहागिन लोग सतुआ-गुर भा चीनी से पारन करेला. हं, एह में चाना भा जनेरा के सतुआ ना होला, जव भा सावां के सातू के इस्तेमाल होला. सतुआ के महत्वे ह कि मेष संक्रांति सतुआन के ही रूप में मसहूर बा. एह दिन भोजपुरिहा समाज नदी, पोखर, तालाब भा घरहिं के इनार-कुआं पर नहा के पहिले सतुए के दान करेला आ फेरू सतुए खाला. एकरा बादो ई समझ के परे बा कि लोकगीतन में सातू माने पिछड़ापन आ गरीबे के खोराक के रूप में मसहूर बा. कुछु साल पहिले एगो लोकगीत बाड़ा मसहूर भइल रहे,\nसतुआ खा ल भतार,\nदही-चिउरा खइहें यरऊ.\nयानी नायिका आपाना सवांग के सतुआ खियावतिया. आ मने-मने कहतिया कि तू इहे का, घर में राखल सजाव दही आ चिऊरा आपाना यार के खियाइबि. एही तासीर वाला एगो आउर गीत मसहूर भइल रहे,\nसतुया सानि के खा ल ए बलम जी.\nभोजपुरी में सतुआ आ सातू दूगो रूप बा, बाकिर मराठियो लोग सातूए कहेला.एकर हिंदी रूप सत्तू बा. एकरा बारे में भाषा विज्ञानी लोगन के कहनाम बा कि ई संस्कृत के सक्तु या सक्तुक: शब्द से निकलल बा, जवना के मतलब होला, भूंजल अनाज के आटा. सातू के तासीर ठंढा होला, बशर्तें कि ऊ पानी, माठा भा आगि में पकवल कांच आम के रस संगे लिहल जाऊ. बाकिर फुटेहरी में जब मसाला के रूप में ऊ भरा जाला त ओकर तासीर बदलि जाले.इ हो एगो वजहि बा कि भरि जाड़ सतुआ वाली लिट्टी खूब चाव से खाइल जाले.ऊ सरीर में गरमी राखेले आ ऊर्जा के स्रोत बनल रहेले. ओइसे बूंट आ मकई के अलावा जव, सावां आ मकई के भी होला. तीनन के तासीर ठंडा होला आ ओकरा से मर्जी मोताबिक नून भा गुर भा चीनी डालि के पानी में घोरि के पीयल जाला. आयुर्वेदाचार्य चरक ऋषि त जव के सातू के बारे में चरक संहिता में लिखले बाड़े, कि जव के सातू अम्लपित्त के रोकेला, पेशाब के बढ़ावे ला, खून के साफ करेला, मूड के सहज करेला, पित्त के दबावेला आ कफ के खत्म करेला. फेफड़ा के ठीक राखे खातिर जव के सातू के इस्तेमाल करे के चाहीं.\nसंस्कृते के एगो आउर ग्रंथ में कहल गइल बा कि गेंहू के पिसान आ चोकर के बनिस्बत सातू के पचावल आसान होला, एही वजह से चीनिया यानी मधुमेह के रोगी लोगन के खून में चीन में कम हो जाले. लेकिन एकरा के कम मात्रा में देबे के चाहीं, ना त ई पेट के खराबो करेला. ओइसे ई खून की कमियो में काम आवेला. महाभारत के एगो काथा में त भूखा बाभन के सेर भरि सतुआ के दान के पुनि के अश्वमेध जज्ञ के पुनि से भी बड़ बतावल गइल बा. चना के सातू त गैस के नासक ह, पाचक भी ह आ कब्ज के दूर करेला त मकई के सातू ऊर्जा के वाहक ह, काहें कि ओकरा में कार्बोहाइड्रेट बहुते होला. गरमी के दिन बीति रहल बा, ओइसे चटख घाम के दिन में आम के चटनी संगे सतुआ खाईं. आ ई लोकगीत गुनगुनाईं...\nसातू संगे नीक लागे आम के चटनिया\n(उमेश चतुर्वेदी वरिष्ठ पत्रकार हैं. यह उनके निजी विचार हैं.)


आरा छपरा बलिया समेत देश दुनिया के खबर भोजपुरी में (बियफे, 12 फरवरी 2015) – टटका खबर\nआरा छपरा बलिया समेत देश दुनिया के खबर भोजपुरी में (बियफे, 12 फरवरी 2015)\n(बुध, 11 फरवरी के खबर)\nसुने में आवत बा कि मुख्यमंत्री के राज्यपाल से निर्देश मिलल बा कि 20 फरवरी के विधानसभा में राज्यपाल के अभिभाषण का तुरत बाद मतदान करा के ऊ आपन बहुमत सिद्ध करावस. मतदान पर्ची डाल के होखी. बाकिर माँझी के समर्थक विधायक विधानसभा अध्यक्ष के पक्षपाती रवैया से परेशान बाड़े. उनुका खिलाफ अविश्वासो प्रस्ताव ले आवल गइल बा बाकिर विधानसभा सचिवालय ओकरा के नियम विरुद्ध बतावत बा. ओने दिल्ली में नीतीश का संगे महज 115 विधायकन के चहुँपे के खबर बा. सगरी विधायकन के नीतीश कुमार नोएडा के होटल में ठहरवले बाड़न जहाँ ओह लोग के संपर्क माँझी गुट से ना हो सके आ एह ‘चिरइयन’ के कवनो ‘बाज’ उठा मत ले जाव. सरकार में रहते नीतीश कुमार के पूरा अनुभव बा दोसर गोल से विधायकन के तूड़ के अपना पाला में ले आवे के. ऊ त राजदो के ना छोड़ले रहन जवन आजु उनका संगे गलबहियाँ डाल के खड़ा बा.\nमुख्यमंत्री बने का हड़बड़ी में परेशान नीतीश कुमार के बुध का दिने पटना हाई कोर्ट से बड़हन झटका मिलल जब अदालत कह दिहलसि कि जदयू विधायक दल के नेता का रूप में नीतीश कुमार के चुनाई के तरीका सही ना रहल. अदालत बिहार विधानसभा अध्‍यक्ष उदय नारायण चौधरी के एह बारे में जारी अधिसूचना के अमल करे पर रोको लगा दिहलसि. अदालत के फैसला जदयू विधायक राजेश्‍वर राज के गोहार पर आइल.\nएह बीच नी‍तीश कुमार अपना सगरी समर्थकन के भीड़ ले जा के राष्ट्रपति भवन पर देखा दिहलन. राष्ट्रपति से मिले ला उनुका संगे 15 जने के प्रतिनिधि मंडल गइल रहे जवना में सपा मुखिया मुलायम सिंह यादव, राजद मुखिया लालू प्रसाद आ जदयू के अध्यक्ष शरदो यादव रहलन. राष्‍ट्रपति उनुका बात पर विचारे के बात कहलन. आजुए राष्ट्रपति का तरफ से सगरी राज्यपालो लोग के सलाह दिहल गइल कि संविधान के हिसाब से फैसला लेव लोग. राष्ट्रपति नई दिल्‍ली में होखत राज्‍यपालन के 46 वाँ सम्‍मेलन के उद्घाटन करत ई बात कहलन.\nबाकिर जीतन राम माँझी अपना जिद्द पर अड़ल बाड़न कि बहुमत के फैसला विधानसभा में होखे के चाहीं आ नीतीश के नेता चुने वाला विधायक दल के बइठक गैरकानूनी रहुवे. राज्यपाल के कहना बा कि एह मामिला में हड़बड़ी में कवनो फैसला ना लिहल जा सके आ सगरी पहलू देखला के जरूरत बा. भाजपा के कहना बा कि ओकर सगरी विकल्प खुलल बा आ फैसला विधानसभा में बहुमत तय करे समय लिहल जाई.\nदिल्ली के भावी मुख्‍यमंत्री अरविंद केजरीवाल बुध का दिने गृहमंत्री राजनाथ सिंह से भेंट कइलन आ दिल्ली के पूरा राज्य के हैसियत देबे के आपना माँग पेश कइलन. संगे गइल मनीष सिसोदिया कहलन कि गृह मंत्रालय आ दिल्ली सरकार के दिल्ली के जनता के राय के इज्जत करत मिलजुल के काम करे के चाहीं. अरविन्द केजरीवाल बियफे का दिने पीएम मोदी से भेंट करे जइहन.\nआयकर विभाग का तरफ से कई एक प्रतिष्ठानन का साथही कांग्रेस आ आआपा पार्टी के नोटिस भेज के ओह लोग से कुछ मामिला पर जवाब माँगल गइल बा. आआपा से ओकरा मिलल दू करोड़ रुपिया का चंदा का बारे में पूरा जानकारी मांगल गइल बा. कांग्रेस पार्टी से ओकरा मिलल एगो दस लाख रुपिया के चंदा का बारे में पूरा जानकारी मांगल गइल बा.\nआआपा के संस्‍थापक सदस्‍य शांतिभूषण बुध का दिने अपना पार्टी पर आरोप लगवलन कि दिल्‍ली विधानसभा चुनाव में टिकट देबे खातिर पार्टी पइसा लिहल गइल आ खराब छवि वालन के टिकट दे दिहल गइल. कहलन कि अब केजरीवालो पछतात होखींहे कि अनेरे अइसन लोग के पार्टी के टिकट दिहलन.\nभाजपा नेता किरण बेदी चुनाव आयोग का लगे ओरहन कइले बाड़ी कि जामा मस्जिद के शाही इमाम के फतवा का चलते उनकर हार भइल आ आयोग चुनाव का मौका पर एह तरह के फतवा का बारे में विचार करे कि का ई सही रहे. कहली कि इमाम के बयान का चलते अनेके लोग उनका के वोट ना दिहल आ उनकर हार हो गइल.\nझारखंड विकास मोर्चा के छह गो विधायक बुध का दिने नई दिल्‍ली में एगो कार्यक्रम में भाजपा में शामिल हो गइले. एहमें से चार जने के झाविमो पहिलही पार्टी से निकाल चुकल बिया. शामिल होखे का मौका पर झारखंड के मुख्‍यमंत्री रघुवरदास आ पार्टी के प्रदेश अध्‍यक्ष रविन्‍द्र राय समेत अनेके बड़का नेता मौजूद रहले. बतावल जात बा कि राज्य में 13 तारीख के मंत्रीमंडल के विस्तार कइल जाई.\nउच्‍चतम न्‍यायालय बुध का दिने दिल्‍ली उच्‍च न्‍यायालय के ओह फैसला के बरकरार रखलसि जवना में कैग के रूप में शशिकांत शर्मा के नियुक्ति का खिलाफ दायर याचिका खारिज क दिहल रहे. अदालत कहलसि कि ऊ संवैधानिक प्रक्रिया में दखल ना दे सके.\nबुध का दिने बॉम्‍बे स्‍टाक एक्‍सचेंज में मंगल से जारी तेजी बनल रहल आ सेंसेक्‍स 178 अंक चढ़के आ निफ्टी 62 अंक चढ़के बंद भइल. डालर के मुकाबले रुपिया छह पइसा कमजोर हो गइल आ कच्चा तेल के दाम न्‍यूयार्क मर्केंटाइल एक्‍सचेंज में 52 सेंट बढ़के 50 डालर 54 सेंट प्रति बैरल हो गइल.\nकेरल में होखत 35 वां राष्ट्रीय खेल के पदक तालिका में सेना सबले उपर, हरियाणा दुसरका जगह आ महाराष्ट्र तिसरका जगहा बावे. बुध का दिने पुरुष हॉकी के खिताब सेना आ महिला हाॅकी के खिताब पंजाब अपना नामे कइलसि.\nदेश में एह साल अबले स्‍वाइन फ्लू के 5157 मामिला सामने आइल बा आ अबले 407 लोग के मौत हो चुकल बा एह बेमारी से.\nजयपुर आइल एगो जापानी पर्यटक के बलात्कार करे वाला आरोपी जीतराम चौधरी का बारे में सही जानकारी देबे वाला के एक लाख रुपिया इनाम देबे के एलान भइल बा. जेकरा लगे एह बदमाश के जानकारी होखो ऊ जयपुर पुलिस के जानकारी देव.\nइलाहाबाद उच्च न्यायालय के कड़ा निर्देश का बावजूद बहुते संख्या में असलहा के लाइसेंस जारी करे वाला 22 गो जिलाधिकारियन के प्रदेश सरकार नोटिस जारी कइले बिया. एह जिलाधिकारियन में इलाहाबाद, वाराणसी, आ गोरखपुर के जिलाधिकारी शामिल बाड़े.\nमुगलसराय डिविजन के गया रेल खंड पर इंटरलॉकिंग के काम शुरू होखे का चलते 15 फरवरी ले कुछ रेलगाड़ियन के राह बदल दिहल गइल बा त कुछ के रद्द क दिहल गइल बा. राजेंद्र नगर-हटिया एक्सप्रेस, पटना हटिया पटना एक्सप्रेस, पटना रांची पटना जन शताब्दी एक्सप्रेस, गंगा दामोदर एक्सप्रेस आ राजगीर वाराणसी एक्सप्रेस दोसरा लाईन से चलल करी. 16 फरवरी ले पटना गया पटना पैसेंजर चाकंद ले, गया-डेहरी ऑन सोन पैसेंजर फेसर ले आ गया-धनबाद आसनसोल पैसेंजर मैनपुर ले चलल करी.\nबक्सर के चौसा इलाका के चुन्नी गांव का नियरा मंगल के साँझ एगो औरत के लाश मिलल जवना के पहचानल नइखे जा सकल.\nबुध का दिने बक्सर के वीर कुंवर सिंह सेतु के मरम्मत के काम शुरू हो गइल.\nबक्सर टीसन पर बुध का दिने एगो नाबालिग लड़िकी के भगा के मुंबई जात ओकरा प्रेमी के पुलिस ध लिहलसि. दुनू के प्रेम के रंग में रंगाइल देख पुलिस के सन्देह भइल आ पूछताछ का बाद ओकर भेद खुलल. लड़िकी के ओकरा परिवार के सउँप दिहल गइल आ जदपुरा राजपुर गाँव के ओह लड़िका के गिरफ्तार कर लिहल गइल.\nरोहतास के बिक्रमगंज इलाका के शिवपुर गांव में दू फरीक का बीचे मंगल का राते भइल फायरिंग में दू गो नवही घवाहिल हो गइल बाड़े. घवाहिलन में प्रखंड प्रमुख के बेटो शामिल बा जवन पैक्स चुनाव में प्रत्याशी रहल. दुनू जने के इलाज निजी अस्पताल में चलत बा आ पाँच जने का खिलाफ थाना में केस लिखवावल गइल बा.\nप्राइवेट सिक्यूरिटी एजेंसी के दर्जनो गार्ड बुध का दिने सारण जिला के दरियापुर रेल पहिया कारखाना के मेनगेट पर हंगामा कइले. एह लोग के कहना बा कि पिछला तीन महीना से तनखाह नइखे मिलल आ रोजे आजुकाल्ह के बहाना बना के टरकावल जात बा.\nसारण जिला के गड़खा इलाका के महम्मदा गाँव के एगो नवही के मौत बुछ का दुपहरिया में बिजली लगला से हो गइल. मरे वाला नवही बिजली मिस्त्री के काम करत रहुवे.\nअमनौर-भेल्दी रोड पर मंगल देर रात एगो सड़क हादसा में एगो नवही के मौत ठांवे प हो गइल आ दुसरका के मौत अस्पताल ले जाए का राह में हो गइल.\nसारण जिला के कदना के देवराहा बाबा श्रीधर दास डिग्री महाविद्यालय के प्राचार्य अर्जुन प्रसाद यादव एगो धोखाधड़ी का मामिला में बुध का दिने मुख्य न्यायिक दंडाधिकारी के अदालत में आत्मसमर्पण क दिले जहाँ से उनुका के जमानतो मिल गइल.\nसारण जिला के जलालपुर इलाका के संसरी बक्सी गाँव में एगो कार्यक्रम में चहुँपल भाजपा सांसद आ गायक कलाकार मनोज तिवारी कहलन कि भोजपुरी के मान्यता देबे के प्रक्रिया शुरु हो गइल बा आ एह सदन के पँचवा सत्र में एह काम के पूरा करा दिहल जाई.\nआरा जिला के नवादा थाना पुलिस एगो दरोगा के बेटा के गोली मारे के चार महीना पुरान मामिला में फरार आरोपी के बुध का दिने गिरफ्तार कर लिहलसि.\nपूर्वी चंपारण जिला के पहाड़पुर इलाका में एगो मोटरसाइकिल से टकरइला का बाद साइकिल से जात इब्राहिमपुर गाँव के एगो आदमी के मौत हो गइल. बाइक सवारन के पुलिस गिरफ्तार कर लिहले बिया.\nगोरेयाकोठी के सादिकपुर गाँव में एगो अधिवक्ता के बेटा अपना के गोली मार के जान दे दिहलसि. हालांकि घरवालन के कहना बा कि कुछ बदमाश ओकरा के चहेट के घर में घुस के गोली मार दिहले सँ. घवाहिल भइला का बाद उनुका के असप्ताल ले जाइल जात रहुवे जब उनकर मौत हो गइल. पुलिस मामिला के तहकीकात करत बिया.\nसिवान जिला के जीबी नगर इलाका के उसुरी गिरी टोला गाव में मंगल का रात लागल आग से एगो पलानी जर गइल.\nबलिया जिला के चितबड़गांव इलाका के खलीलपुर गाँव में जमीन बेचे के विरोध कइला खातिर अपना मेहरारू के जान से मार देबे वाला आरोपी पर हत्या के मुकदमा लिखाइल बा.\nसपा नेता के बदसलूकी कइला से परेशान डाक्टर सीयर सीएचसी पर आउटडोर सेवा बंद क दिहले रहले बाकिर अधीक्षक के समुझवला पर मान गइलन.\nबलिया जिला के मनियर में मंगल के साँझ एगो नवही अपना देह पर किरासन तेल उझिल के आग लगा लिहलसि. ओकरा पियला से परेशान मेहरारू नइहर चल गइल त ई अपना कोठरी में जा के आग लगा लिहलसि. ओकरा के बहुते खराब हाल में अस्पताल में भरती करावल गइल बा.\nTags: News in Bhojpuri, आरा, छपरा, टटका खबर, बलिया\n«« खबर भोजपुरी में (बुध, 11 फरवरी 2015)\nआरा छपरा बलिया समेत देश दुनिया के खबर भोजपुरी में (शुक, 13 फरवरी 2015) »»


only glossy picture cannot protect village infrastructure is necessary for rural development - भोजपुरी में पढ़ें- गांव खाली हरियाली से ना बची, गांव में रहे खातिर सुविधा भी जरूरी बा – News18 Hindi\nगांव के चित्र, लहलहात खेतन में खाड़ केहू के फोटो देखला प मन हरियरा जाला. बाकिर गांव के लोग के स्थिति का बा ? खेती में आदमी लागल त बा बाकिर उनका मिलत का बा? सुविधा खातिर बहुत से लोग शहर में आ के मेहनत मजूरी करताने. हेने गांव बचावे के बातिओ खूब होता, बाकि खाली बाति स का होई.\nLast Updated : September 25, 2021, 12:07 IST\nगांव के बचावे खातिर हर ओर से आवाज उठत रहेला. कवनो मंच होखे हर जगह गांव बचावे के चर्चा खूब होला. कहे-सुने में निमन लागेला. गांव होखे के चाहीं. गांव के हरियाली के याद सबका आवेला. पेड़ के छांह, सरसो के खेत. बाली के बोझ ले लरकत धान. सब आंखी के सामने लउकेलागे. जे सही में नइखे देखले ओकरा सिनेमा, टीवी के सीन से याद आ जाला. बाकिर गांव खाली एही से बांचि जाइ, इ एगो बड़ सवाल बा.\nनगदी के जरूरत\nएकर जवाब तब मिली जब गांव के जीवन के सही समझल जाई. केतना सुंदर लिखले बाने- आहा ग्राम्य जीवन भी क्या जीवन है… बाकिर इ ग्राम्य जीवन में होत का रहल हा. का गांव के जीवन में अइसन रहल हा जवन अब नइखे? एकर सोझ जवाब इ बा कि पहिले गांव में लोगन के लगे नगद रुपया ना रहल हा. जवना के लिक्विड मनी कहल जाला. लोगन के सब काम अनाज से चलत रहल हा. बाकि रुकीं. हमरा कहे के मतलब इ नइखे कि फेर से वही युग में लौट लिहल जाई. बॉटर सिस्टम के बात कइल जाई. गहूं बदलि के चीनी किनल जाउ.\nअब जब हर ओर नगदी आ ओहू से बढ़ि के डेबिट कार्ड क्रेडिट कार्ड के बात होता तब काहे गांव पीछे रही. उहां भी बॉटर सिस्टम के जरूरत नइखे. बाकि गांवन में अगर लोगन के पइसा ना मिली त उ शहर के ओर जइबे करिहें. गांव खाली होखबे करी. याद कइल जाउ त प्राइमरी स्कूल में लइका लोग पढ़त रहल हा त ओकर फीस नाम भर के होत रहल हा. केहू के नास्ता खातिर कवनो चीज खरीदे के जरूरत ना पड़त रहल हा. अब गांव गांव में मैगी आ स्लाइस ब्रेड पहुंच गइल बा. तब बिना नकदी के काम भी ना चली. अब प्राइमरी स्कूल के नाम पर खाली बिल्डिंग रह गइल बा त का उहां ईटा आ देवार पढ़ाई? बच्चा उहां काहे पढ़े जइहें.\nदौर से तालमेल जरूरी\nसमाज के ताना बाना नया रूप ले लेले बा. जवन लोग खेत में मजूरी करत रहल हा उ सब मनरेगा से लेकर शहर के फैक्टरी-मिल में मजूरी करे लागल बा. खेती के करी, कइसे करी. पूर्वांचल के गांवन में पंजाब जइसन खेत नइखे जहां हार्वेस्टर से खेती हो सकेला. उहां शरीर के मेहनत से ही अनाज उपजावल जा सकेला. इहां इहो साफ क दिहल जरूरी बा कि पंजाब के उदाहरण दिहला के मतलब इ नइखे कि उहां मेहनत ना होला. बल्कि उहां खूब मेहनत होला. बाकिर बड़ बड़ जोत होखला के कारण मशीन के इस्तेमाल हो सकेला. भोजपुरी इलाका में छोट छोट चक बा. मशीन चलिए ना सकेला.\nतब जरूरी बा कि उहां के खेतन के हिसाब से मशीन बने. कुछ अइसन होखे कि लोगन के खेती के जरिए भी नकदी हासिल हो सके. अभी भी नकदी खेती पूर्वांचल खातिर मुश्किल बा. तरह तरह के परेशानी सामने आवेला. अगर लोग नकदी फसल बोए लागे त अभी भी अइसना फसल के बाजार तक पहुंचावल मुश्किल बा. खरीददार खोजल आसान नइखे. कई लोग तरह तरह के सब्जी आ फल बो के देख लेले बा.\nपंजाब-हरियाणा माडल पूरुब में केतना चली?\nदरअसल, गांव के विकास खातिर अभी भी पुरान मॉडल से रास्ता खोजल जाता. या फिर देश भरि खातिर एक समान नीति तैयार कइल जाता. जवन नीति पंजाब हरियाणा खातिर फायदामंद हो सकेला उहे बिहार आ यूपी में किसान- गांव खातिर फायदामंद होई इ कहला मुश्किल बा. पूर्वांचल में नहर के समस्या बा. जहां बा उहां पानी के अतना बहाव नइखे कि सब जगह पानी पहुंच सके. फेर नहर के उ फायदा ना हो पावेला. पश्चिमी उत्तर प्रदेश में उपज अधिक भइला के एगो बड़ कारण एह क्षेत्र में नहर के जाल बा. एलीवेटेड कैनाल सिस्टम इहां के धरती के पानी से भरि देला. हां, पूरुब में गंगा जी के पानी जरुर बा जवन उहां के किसान खातिर लाइफ लाइन के काम करेला. फेर भी एकर एगो सीमा बा. इ अतना पर्याप्त नइखे कि पूरा पूर्वांचल के एकर फायदा मिलत होखे.\nअसुविधा में कइसे लोग रही\nएह तरह से गांव के बरकत के संगे गांव के बरकार रखले खातिर सबसे ज्यादा जरूरी बा उहां के जरूरत के हिसाब से नीति बनवले के. एकरा अलावा जवन जरूरी बात बा उ जीए खातिर जरूरी सुविधा मुहैया करवले के बा. गांव में अबहियों अस्पताल आ डॉक्टरी के सुविधा नइखे. खैर गांव गांव में त सुविधा देबे के सरकार के नीयत आ ताकत दूनो पर संदेह बा. अगर रहित त मिल गइल रहित. कई गो गांव मिला के कहीं कहीं अस्पताल बा भी त उहां डॉक्टर नइखन. डॉक्टर गांव में कइसे रहिहें. एगो दूगो नर्सिंग-कर्मचारी के भरोसे अस्पताल चलत हवें सब. इलाज के सुविधा बहुत बेसिक जरूरत ह. गांव में इहे ना मिली त लोग आखिर उहां कइसे रही. दअसल, गांव तबे बचल रही जब गांवे में लोगन के पढ़ाई, इलाज आ सबसे जरूरी खर्चा खातिर नगदी रुपया मिली. ना त हरियाली फोटो आ सिनेमा में ही रही. ( डिसक्लेमर– ये लेखक के निजी विचार हैं. )\nBhojpuri Articles Bhojpuri News Rural Development


(बुध, 19 अक्टूबर)\nबुध का दिने केंद्र सरकार सर्वोच्च न्यायालय के बतवलसि कि फांसी की सजा पवले खालिस्तानी आतंकवादी देवेंदर पाल सिंह भुल्लर के दया याचिका पर फैसला लेबे में देरी के निर्दयी ना कहल जा सके. फैसला लेबे में हर बाति पर सोचे के होला.\nकर्नाटक के मुख्यमंत्री रहल येदियुरप्पा पर भ्रष्टाचार के एगो अउरी मामिला दर्ज भइल बा जवना के मुख्य आरोपी मौजूदा गृह मंत्री आर. अशोका के बनावल गइल बा.\nअरविंद केजरीवाल पर चप्पल फेंके वाला जितेन्द्र पाठक कबो अन्ना के प्रशंसक रहल आ कई बेर उनुका कार्यक्रम में शामिल भइल रहे.\nवित्त मंत्री प्रणव मुखर्जी अनेसा जतवले बाड़न कि देश के विकास दर अनुमान से कम रहल सकेला.\nमध्य प्रदेश के जबलपुर जिला में लौह अयस्क के अवैध खनन के आरोप लगावत कांग्रेस मुख्यमंत्री शिवराज सिह चौहान समेत 27 लोग का खिलाफ केस दर्ज करावे खातिर भोपाल न्यायालय में अरजी लगवले बिया. अदालत एह पर 14 नवम्बर के सुनवाई करी.\nदिल्ली पुलिस बुध का दिने अदालत में वोट खातिर नोट मामिला में आरोपी अमर सिंह के जमानत याचिका के विरोध ना कइलसि आ अदालत आपन फैसला 24 अक्टूबर ले सुरक्षित राख लिहलसि.\nमंगल का देर रात हिमाचल प्रदेश में एगो मिग-29 दुर्घटनाग्रस्त हो गइल. मलबा के तलाश जारी बा आ पायलट का बारे में कुछ नइखे बतावल गइल.\nबंगाल का खाड़ी में एक दिन पहिले बनल कम दबाव के क्षेत्र का चलते बुध का दिने ओडिशा के मछुआरन के समुद्र में ना जाये के चेतावनी जारी कइल गइल बा काहे कि समुद्री तूफान के खतरा बढ़ गइल बा.\nकेंद्रीय वित्त मंत्री प्रणब मुखर्जी बुध का दिने कहले कि सरकारी काम में गलती निकाल के भारत के नियंत्रक-महालेखापरीक्षक अपना संवैधानिक दायित्व के पूरा कइले बाड़े आ कवनो सीमा नइखन लँघले.\nउपभोक्ताओं के नियमित बिजली मुहैया करावे खातिर जम्मू कश्मीर सरकार बड़हन परियोजना का बजाय 10 गो छोटहन जल विद्युत परियोजना के निर्माण करे के फैसला कइले बिया.\nभाजपा नेता लालकृष्ण आडवाणी बुध का दिने तेलंगाना राज्य के माँग के जायज बतवले बाड़न.\nझारखण्ड में बीएसफ के एगो हेलीकॉप्टर दुर्घटनाग्रस्त भइला का चलते3जने के मौत हो गंइल.\nसमाचार पत्र ‘द हिंदू’ के पत्रकार अमन सेठी के मानवीय मुद्दों पर रिपोर्टिग खातिर 50,000 रुपिया के प्रथम पुरस्कार अंतर्राष्ट्रीय रेडक्रॉस समिति आ भारतीय प्रेस संस्थान का तरफ से दिहल गंइल बा.\nमध्य प्रदेश के छतरपुर जिला में उमा भारती पर 14 साल पहिले भइल जानलेवा हमला का मामिला में अदालत में बुध का दिने 11 गो कांग्रेसी नेतवन पर आरोप तय हो गइल.\nमध्य प्रदेश के राजधानी भोपाल में दसवीं क्लास में पढ़े वाला दू गो नाबालिग प्रेमी रेल से कटा के आपन जान दे दिहले. दुनु पड़ोसी रहले.\nभठियरपन का मामिला में शनिचर के गिरफ्तार येदियुरप्पा तीन दिन अस्पताल में बितवला का बाद बुध का दिने जेल पहुंच गइलन. बतावल जात बा कि ऊ आडवाणी का टिप्पणी से नाराज होके आपन इलाज करावे से मना कर दिहलन आ जेल चल गइलन.\nदिल्ली एयरपोर्ट मेट्रो एक्सप्रेस के बनावे वाली कंपनी रिलायंस इंफ्रास्ट्रक्चर एहिजा बॉलीवुड फिलिमन के शूटिंग के अनुमति दे दिहलसि.\nसर्वोच्च न्यायालय बुध का दिने तमिलनाडु के मुख्यमंत्री जे. जयललिता के याचिका खारिज करत उनुका के भठियरपन का एगो मामिला में बेंगलुरू के अदालत में पेश होखे आ आॡन बयान दर्ज करावे के आदेश दिहलसि.\nअन्ना हजारे अपना टीम से दू गो खास सदस्यन के अलगा भइला का बीच कहले बाड़न कि सामाजिक क्षेत्र में काम करे वालन के आपन अहंकार अलगा राखे के चाहीं. ऊ इहो कहलें कि कवनो अतार्किक बहस उनकर इच्छाशक्ति के खतम ना कर सके.\nअमेरिका एह साल गलत तरीका से अमेरिका में घुसल 3,96,000 लोग के देश से बहरि निकलले बावे.\nपाकिस्तान के सेना प्रमुख जनरल अशफाक परवेज कयानी अमेरिका के उनुका देश के कबाइली इलाके में कवनो तरह के सैन्य कार्रवाई का खिलाफ चेतवले बाड़े.\nनेपाल में नया संविधान खातिर आम सहमति पर जोर दीही भारत. नेपाल के प्रधानमंत्री बाबूराम भट्टराई बियफे का दिने चार दिन के यात्रा पर भारत आवे वाला बाड़न.\nकनाडा के प्रधानमंत्री स्टीफन हार्पर जी-20 के नेता लोगन से निहोरा कइले बाड़न कि फ्रांस का कांस में होखे वाला अगिला बईठक में एगो ठोस नीतिगत पहल कइल जाव जेहसे बाजार में विश्वास बहाल हो सके.\nभारत आ चीन का दौरा पर जइहें ओबामा के शीर्ष सुरक्षा सलाहकार थॉमस ई. डोनिलॉन.\nअंतर्राष्ट्रीय मुद्रा कोष के कहना बा कि भारत, ब्राजील, रूस आ दक्षिण अफ्रीका के मुद्रा के उभरत अर्थव्यवस्था के प्रमुख मुद्रा मानल जा सकेला एहसब में अंतर्राष्ट्रीयकरण के क्षमता बा.\nविश्व बैंक के ताजा रिपोर्ट में कहल गइल बा कि अगिला दू साल ले भारत के विकास दर सात से आठ फीसदी का दायरा में रहे के उमेद बा.\nरेलमंत्री दिनेश त्रिवेदी इशारा कइले बाड़न कि रेल किराया बढ़ावल जा सकेला बाकिर कोशिश कइल जाई कि गरीब पर एकर असर कम पड़े.\nइंद्रप्रस्थ गैस के शुद्ध लाभ मौजूदा कारोबारी साल का दुसरका तिमाही में 16.5 फीसदी बढ़ल बा.\nमोबाइल सेवा प्रदाता कम्पनी आइडिया सेल्युलर बुध का दिने जम्मू कश्मीर में आपन 3जी सेवा शुरू कर दिहलसि.\nभारती एंटरप्राइजेज सर्वजीत सिंह ढिल्लन के अपना समूह के नयका मुख्य वित्तीय अधिकारी बनावे के घोषणा कइलसि. ढिल्लन के नियुक्ति अगिला साल पहिला जनवरी से प्रभावी होई.\nमौजूदा कारोबारी साल के दूसरा तिमाही में एचडीएफसी बैंक के शुद्ध लाभ में 31.48 फीसदी के बढ़ोतरी भइल बा.\nमोटोरोला उतरलसि दुनिया के सबसे पातर स्मार्टफोन ‘ड्रॉयड रेजर’. एकर मुख्य हिस्सा स्टेनलेस स्टील के बनल बा.\nकेंद्रीय कृषि मंत्री शरद पवार कहले बाड़न कि सब्सिडी के बोझ कम करे खातिर प्रस्तावित राष्ट्रीय खाद्य सुरक्षा विधेयक में अनाज के दाम पर फेर से सोचे के कहले बाड़ण.\nबुध का दिने शेयर बाजार में उछाल आइल आ सेंसेक्स 337 अंक ऊपर चढ़ के बंद भइल.\nमुम्बई में आपन वाणिज्य दूतावास खोली स्वीडन. बतवले स्वीडन के विदेश मंत्री कार्ल बिल्ट.\nआधारभूत संरचना क्षेत्र के कम्पनी आईवीआरसीएल लिमिटेड बुध का दिने कहलसि कि ओकरा इकाईयन के 552.31 करोड़ रुपिया के ठेका मिलल बा.\nफिल्म निर्देशक सागर बल्लारी अपना फिल्म ‘हम, तुम और शबाना’ के आलोचनात्मक समीक्षा करे वालन के जमके आलोचना कइले बाड़न.\nटीवी धारावाहिक “मिले जब हम तुम” में खुश-मिजाज लड़की के किरदार निभावे वाली अभिनेत्री रति पांडे जल्दिये टीवी के नया धारावाहिक “हिटलर दीदी” में एगो गंभीर लड़की के रोल करीहें.\nअपना पिता आ भारतीय क्रिकेट टीम के कप्तान रहल मंसूर अली खान पटौदी के मौत के साँच सकारल बॉलीवुड अभिनेत्री सोहा अली खान खातिर बहुते मुश्किल लागत बा.\nअभिनेत्री ऐश्वर्या राय के गोद भराई का मौका पर आइल बधाई संदेशन खातिर उनुकर पति आ अभिनेता अभिषेक बच्चन प्रशंसकन के शुक्रिया अदा कइले बाड़न.\nअखिल भारतीय कालिदास समारोह उज्जैन में छह से 12 नवंबर तक आयोजित होखी जवना में पार्श्व गायिका अनुराधा पोडवाल, शास्त्रीय गायक पंडित जसराज समेत कई प्रमुख कलाकार आपन प्रस्तुति दीहें.\nअबू धाबी टेस्ट में तौफीक उमर (नाबाद 109)आ मोहम्मद हफीज (75)के शानदार पारी का बदौलत पाकिस्तान क्रिकेट टीम श्रीलंका पर पहिला टेस्ट में 62 रन के बढ़त ले लिहले बा.\nएशियाई स्प्रिंट चप्पू नौकायन में भारत के पहिला बेर स्वर्ण पदक मिलल बा.\nभारत के बैडमिंटन खिलाड़ी आनंद पवार डेनमार्क ओपन बैडमिंटन सुपर सीरीज में पुरुषन के एकल वर्ग के दूसरा दौर में पहुंच गइले बाकिर अजय जयराम पहिलके दौर में हार के बाहर हो गइले.\nस्पिन गेंदबाज अब्दुर रज्जाक के वेस्टइंडीज का साथ होखे वाला टेस्ट श्रृंखला खातिर बांग्लादेश टीम में नइखे चुनल गइल जबकि तेज गेंदबाज शहादत हुसैन एक साल बाद वापिस लिहल गइल बाड़े,\nबियफे का दिने मोहाली में होखे वाला एकदिना मैच में हैट्रिक जीत हासिल कर के भारत एह श्रृंखला में 3-0 के अजेय बढ़त पावे का इरादा से मैदान में उतरी.\nइंग्लैंड के प्रतिष्ठित फुटबाल क्लब मैनचेस्टर युनाइटेड, मैनचेस्टर सिटी आ स्पेनिश लीग क्लब रियल मेड्रिड मंगल का दिने आपन आपन मुकाबला जीत लिहले बाकिर एजाक्स टीम हार गइल.\nइंगलैण्ड के हरफनमौला खिलाड़ी समित पटेल के कहना बा कि उनुकर टीम अब भारत का खिलाफ छींटाकशी के सहारा ली.\n«« बिहार के खबर\nउत्तर प्रदेश के खबर »»


देश दुनिया के खबर, शनिचर 27 अगस्त का दिने – टटका खबर\nदेश दुनिया के खबर, शनिचर 27 अगस्त का दिने\nगुजरात में राज्य सरकार के सहमति बिना लोकायुक्त के एकतरफा नियुक्ति पर भाजपा नाराजगी जतवलसि.\nसंसद में अपना भाषण में लालू कहले कि अन्ना हजारे के गुमराह कइल जा रहल बा. ऊ एह पूरा प्रकरण में सरकार के भूमिका पर सवाल उठवले आ कहले कि अइसे कइला पर संसद के सर्वोच्चता खतम हो जांई.\nलोकपाल आंदोलन : दिन भर चलल चरचा का बाद अधिकतर सांसद या त अन्ना के अन्ना के समर्थन आपन राय दिहले या विरोध ना कइले. अन्ना आन्दोलन का खिलाफ सबसे जोरदार आवाज लालू प्रसाद के रहल जिनकर कहना रहे कि ई के लोग हऽ जे संसद के कानून पढ़ावऽता.\nजद-यू नेता शरद यादव आजु संसद में अपना भाषण में अन्ना हजारे के सहयोगियन के चेतवले कि ऊ लोग अपना बोली पर काबू राखे ना त ओहू लोग के पगड़ी उछालल जा सकेला.\nपंजाब अउर हरियाणा उच्च न्यायालय के न्यायाधीश रहल निर्मल यादव के एगो सीबीआई अदालत लाखों रुपिया के घूस से जुड़ल मामिला में आजु शनिचर के जमानत दे दिहलसि.\n‘आर्ट ऑफ लिविंग’ के संस्थापक आ आध्यात्मिक गुरु श्री श्री रविशंकर अन्ना हजारे से आपन अनशन साँझ छह बजे ले तूड़े के निहोरा कइले रहले. कर्नाटक के लोकायुक्त रहल एन. संतोष हेगड़े उम्मीद जतवले कि आजु साँझ के कवनो समाधान हो जाये के चाहीं.\nकिरण बेदी बतवली कि अन्ना हजारे प्रभावी जन लोकपाल विधेयक के तीन गो प्रमुख मांग के संसद में मिलल समर्थन से बहुते खुश बाड़न.\nसंदीप दीक्षित अन्ना के प्रमुख मांगन के समर्थन कइलन.\nप्रणव मुखर्जी ने भाषण के हिंदी अनुवाद ना मिलला पर कुछ सांसद नाराजगी जतवले.\nछत्तीसगढ़ के राजधानी रायपुर में शनिचर का दिने अन्ना हजारे के समर्थन में विद्यालय आ बाजार बंद रहल.\nलोकसभा में लोकपाल विधेयक पर चर्चा शुरू होखला पर राजद प्रमुख लालू प्रसाद यादव एकर विरोध कइलन कहलन कि एहसे संसद के स्थायी समिति के दरकिनार कइल जा रहल बा.\nअन्ना हजारे अपना अनशन के 12वों दिने कहले कि उनुका कवनो थकावट नइखे आ अबही चार-पांच दिन अउरी अनशन कर सकेले.\nटीम अन्ना से आपन असहमति के संकेत देत सर्वोच्च न्यायालय के न्यायाधीश रहल न्यायमूर्ति एन. संतोष हेगड़े काल्हु कहले कि अन्ना हजारे के आपन अनशन तूड़ देबे के चाहीं आ संसद के कवनो निर्देश दिहला से परहेज करे के चाहीं.\nकरूणानिधि राजीव के हत्यारन के माफ कर देबे के अपील सोनिया गाँधी से कइले बाड़न.\nपंजाब के मुख्यमंत्री प्रकाश सिंह बादल प्रधानमंत्री मनमोहन सिंह से अपील कइले बाड़न कि मनिंदरजीत सिंह बिट्टा पर आतंकवादी हमला के आरोप में मृत्युदंड पवले देवेंदर पाल सिंह भुल्लर के माफी दिआवसु.\nपाकिस्तान के तीन गो सीमा चौकियन पर अफगान आतंकवादियन का हमला में 25 आदमी मरइले. मरे वालन में 15 गो पाकिस्तानी सुरक्षाकर्मी रहले.\nरूस 8,000 किलोमीटर दूरी तक मार करे वाला बैलिस्टिक मिसाइल “बुलावा” के अपना एगो परमाणु क्षमता वाली पनडुब्बी से सफल परीक्षण कइलसि.\nलीबिया में अधिकतर इलाकन पर विद्रोहियन के काबिज भइला का बाद मानल जात बा कि लीबियाई शासक मुअम्मार गद्दाफी आ उनुकर बेटा छह गो बख्तरबंद वाहन से लीबिया-अल्जीरिया सीमा पार कर गइल बाड़े.\nपाकिस्तान के कराची शहर में पिछला महीना भड़कल हिंसा का सिलसिला में पुलिस 185 लोग के गिरफ्तार कइले बिया.\nइंडोनेशियाई पुलिस शनिचर का दिने सवारियन से भरल एगो रेलगाड़ी के अपहरण के कोशिश नाकाम कर दिहलसि.\nतूफान आइरीन का चलते न्यूयार्क में आपातकाल के घोषणा. आइरीन तूफान अमेरिका के पूर्वी किनार का ओरि बढ़ रहल बा.\nअंतरिक्ष में भुलाइल एगो रूसी उपग्रह दोसर अंतरिक्ष यान भा उपग्रहन खातिर खतरा पैदा कर सकेला.\nपाकिस्तान में शनिचर के सबेरे भूकम्प आइल जवना के तीव्रता 5.5 रहल.\nनेपाल में भारत के राजदूत जयंत प्रसाद राष्ट्रपति राम बरन यादव के आपन परिचय पत्र पेश कइला का बाद कार्यभार सम्हार लिहले.\nदिल्ली में बिजली दर बढ़ला का बादो मुख्यमंत्री शीला दीक्षित के कहना बा कि दिल्ली के बिजली दर पड़ोस के हरियाणा अउर उत्तर प्रदेश से अबहियो कमे बा.\nविख्यात अमेरिकी गिटार निर्माता कम्पनी गिब्सन करीब करीब खतम हो चुकल प्रकार के भारतीय लकड़ी के अवैध आयात के आरोप पर होत जाँच का बीच उत्पादन बंद कर दिहले बिया.\nविदेशी पूंजी भंडार में 19 अगस्त के बीतल हफ्ता में 1.61 अरब डॉलर के बढ़ोतरी भइल बा.\nएयर इंडिया घाटा वाला राहन पर उड़ान में कमी करी. एह कंपनी पर 10 अरब डालर के देनदारी हो गइल बा.\nतेल के दाम तय करे वाली समिति के अध्यक्ष किरीट ए. पारेख कहले बाड़न कि महंगाई बढ़े का डर से सरकार डीजल के दाम पर से नियंत्रण हटावल नइखे चाहत.\nआजु अन्ना के समर्थन करे चहुँपल सोनू निगम रामलीला मैदान में ‘वैष्णव जन तो तेने कहिये जे पीर परायो जाने रे’ भजन गवले.\nगोवा के प्रसिद्ध संगीतकार रेमो फर्नाडीज अन्ना हजारे के मुहिम का समर्थन में एगो गाना लिखले बाड़े जवना के ऊ एगो ‘छोटहन सहयोग’ कहले बाड़न.\nआजु रामलीला मैदान चहुँपल फिल्म अभिनेता आमिर खान अन्ना हजारे से आपन अनशन तूड़े के अपील कइले.\nफिल्मकार अनुराग कश्यप के निर्माण में बनल अगिला फिल्म ‘दैट गर्ल इन येलो बूट्स’ ब्रिटेन में मारा पिक्चर्स के साथ भइल समझौता का तहत प्रदर्शन होई.\nजमैका के खेल मंत्री ओलिविया ग्रांज के अफसोस बा कि 13वीं विश्व चैम्पियनशिप के 100 मीटर स्पर्धा में सबसे तेज धावक आसफा पावेल शामिल ना हो पइहे. 28 साल के फर्राटा धावक पावेल अबही अपना पट्टा में लागल चोट से उबरल नइखन.\nवियतनाम ओपन बैडमिंटन का सेमीफाइनल में भारत के गुरु साईदत्त आ जयराम सेमीफाइनल में हार गइले.\nविश्व स्क्वॉश चैम्पियनशिप : प्लेऑफ में इटली से हारा गइल भारत.\nपाकिस्तान की अंडर-23 फुटबाल टीम के खिलाड़ी ब्रिटेन दौरा टार दिहला से निराश बाड़े. एह दौरा पर पाकिस्तानी टीम भारत का साथे दू गो मैच खेले वाला रहल.\n13वां विश्व एथलेटिक्स चैम्पियनशिप-2011 के पहिला दिने शनिचर के महिला मैराथन में तीनों पदक केन्या का नामे रहल.\nभारत की महिला एथलीट हरवंत कौर 13वां विश्व एथलेटिक्स चैम्पियनशिप-2011 के चक्का फेंक क्वालीफाईंग मुकाबला में 21वां जगहा पर रहली आ मुख्य दौर से बाहर हो गइली.\nअभ्यास मैच में भारत काउन्टी क्लब केंट के पाँच रन से हरा दिहलसि. बरखा का चलते मैच बीस बीसे ओवर के भइल.\nउत्तर प्रदेश के खबर, शनिचर 27 अगस्त का दिने\nअन्ना हजारे अनशन तूड़ले


अपने से आ जइबऽ त ठीक, ना त …. – टटका खबर\nApr 7, 2020 कोरोना, तबलीगी जमात\nतबलीगी जमातियन का चलते पूरा देश त्राहिमाम कइले बा. अकेले यूपी में डेढ़ हजार से बेसी जमाती चिन्हाइल बाड़ें जवनन में से साढ़े बारह हजार से बेसी जमातियन के कोरोना छूताह होखे का अनेसा का चलते क्वेरेन्टाइन कइल गइल बा. आजु मंगल के दुपहरिया ले यूपी में कोरोना छुआइल 314 गो मरीज मिल चुकल बाड़ें आ एहमें से 159 गो जमाती हउवें. जस जस जाँच होखल जात बा तस तस ई गिनिती बढ़ल जात बा.\nअपर मुख्य सचिव गृह अवनीश अवस्थी कहले बाड़न कि अगर मरकज में शामिल कवनो जमाती अबहियों छूटल बा त अपने से सामने आ जाव आ अपना के जाँच ला हाजिर करावे. ना त अगर बाद में जाँच में केहू धराइल त ओकरा खिलाफ कड़ा एक्शन लीहल जाई.\nप्रमुख सचिव, स्वास्थ्य आ परिवार कल्याण अमित मोहन प्रसाद बतवले बाड़न कि राज्य के 37 जनपदन में कोरना पसर चुकल बा. अबले 6073 जांच नमूना लैब में भेजल गइळ बा जवना में से 5595 लोग के रिपोर्ट निगेटिव आइल बा.\nयूपी सरकार तय कइले बिया कि कोरोना के लक्षण ना होखला का बावजूद अगर केहू डेराइल बा त ओकरा के अस्पतालन का नियरा कवनो मकान में राखि के इलाज करावल जाई. अस्पताल में ओही मरीजन के राखल जाई जोकरा के कोरोना छूत ध लिहले बावे. अगर जिला में मरीजन के गिनिती कम रही त सगरी मरीजन के एके अस्पताल में इलाज ला भरती करावल जाई आ बाकी अस्पतालन के इस्तेमाल दोसरा मरीजन ला कइल जाई.\nलेवल 1 वाला अस्पताल कवनो सीएचसी के बनावल जाई. लेवल-2 में6गो डेडिकेटेड हास्पिटल आ पैंतालिसो मेडिकल कॉलेजन मिलाके 51 गो अस्पताल आ लेवल-3 में गम्भीर मरीजन ला6गो अस्पतालन के राखल जाई.


कदुआ पर सितुहा चोख (बतकुच्चन – १२५) – Anjoria\nSep 9, 2013 कदुआ पर सितुहा चोख, बतकुच्चन\nकदुआ पर सितुहा चोख. एह भोजपुरी कहाउत के मतलब होला कि कमजोर भा सिधवा पर उहो भारी पड़ जाला भा तेज बन जाला जे वइसे त महाभोथर गिनाला. अइसने एगो अउर कहाउत ह कि गरीब के जोरू गाँव भर के भउजाई. एहिजा गरीब के मतलब धन आ बल दुनु के कमजोरकन से बा. बेकत से बेंवत ना होखे. अधिका बेकत वाला परिवारो आजु का जमाना में गाँव के कमजोरका बनि के रहे के मजबूर बा. ओकरा अतनो बेंवत नइखे जे उ अपना संग होखे वाला अत्याचार के विरोध कर सको. आपन हक माँगे के लड़ाई लड़ सको. आजु के राजनीतिक व्यवस्था में ओकर कवनो आवाज नइखे रहि गइल. सभे लागल बा ओकरा के दुत्कारे रिगावे में. सभे जानत बा कि ओह परिवार में एका नइखे, एक दोसरा के टँगड़ी खींचे में सबही लागल बा. ओकरा के गोतिया देयाद परेशान नइखन करत. ओकरा के परेशान करत बाड़े ओकर आपने जामल, आपने परिवार के लोग जे लोग के अपना परिवार से अधिका नीक गोतिया देयाद लागे लागल बा. अब रउरो जानते बानी कि आजु अइसहीं सितुहा भा गरीब के जोरू के चरचा नइखे उठल. बतकूचन करे ला कुछ चाहीं आ एह हफ्ता इहे भेंटाइल बा. एह हफ्ता यूपी में परिक्रमा आ पराक्रम के मुकाबला देखे के मिलल आ हमेशा का तरह कमजोरका हार गइल. अइसनो ना कहल जा सके कि परिन्दो पर ना मार सकल. कहहीं के होखे त कहल जा सकेला कि परिन्दा पँख फड़फड़ा के रहि गइल. आ ई घटना ओह देश के, ओह इलाका के ह जहाँ आतंकियन पर से मुकदमा उठा लिहल जाला, जहाँ के केन्द्र सरकारो एगो खास जमात के आतंकियन के मुकदमा लड़े में सहायता देबे के बात करेले. जहवाँ एगो आतंकी के पेसमेकर लगावे में देरी ना होखे. एही देश में अइसनो लोग बा जिनका पर कवनो आरोपपत्र दाखिल ना भइल बाकिर जमानत नइखे मिलत. कैंसर से मरत बाड़ी बाकिर केहू देखे सुनेवाला नइखे. रउरा सभे त शायद प्रभा ठाकुर का बारे में सुनलो ना होखब. एहिजा प्रभा बस प्रतीक भर बाड़ी. कहे के मतलब बा कि उ खूनो कर देसु त ओकर चरचा ना होखे आ हमरा आहो भरला पर आफत बा.बाकिर सुनले बानी कि एक ना एक दिन घूरो के दिन फिरेला आ शायद हमनी के ओही दिन के तिकवत बानी जहिया हमनियो के सुनल जाई, जहिया हमनी में एका होखी. एक देश, एक मकसद के.तबले आईं फेर पीछे लवटल जाव बेकत आ सवाँग पर. जब बेकत आ बेंवत के चरचा कइले रहीं त मन बेकत आ सवाँग में अझुराए लागल रहुवे. बाकिर हमरा बात पूरा करे के रहुवे से ओह बेरा बेकत आ सवांग में ना अझुरइनी. अब ओकर चरचा करिए लेत बानी. वइसे त बेकत आ सवाँग व्यक्ति आ सर्वांग के बिगड़ल रूप कहल जा सकेला. बाकिर एहिजा रूपे नइखे बिगड़ल चालो चलन बिगड़ गइल बा. मतलब कि शब्द के रूप त बदलले बा ओकर मतलबो में बदलाव आ गइल बा. बेकत के मतलब घर परिवार के व्यक्ति त होखबे करेला पत्नीओ ला बेकत के इस्तेमाल होखेला. दोसरा तरफ सवांग परिवार के सदस्य त होला साथही पतिओ खातिर सवाँग शब्द के इस्तेमाल होखेला.सवाँग जवना सर्वांग से बनल चलत चलत ओकरो बारे में कुछ. सर्वांग माने सर्व अंग, समहर के हिस्सा. सवाँग सभकर अंग, सदस्य होला बाकिर पत्नी ला त सर्वांग, सब कुछ होखेला.


Rameshwar Singh Kashyap : Loha Singh of Bhojpuri.\nप्रोफेसर रामेश्वर सिंह कश्यप\nप्रोफेसर रामेश्वर सिंह कश्यप आ ऊहाँ के लिखल नाटक लोहा सिहं आजु ले जनमानस पर अइसना से अंकित बा कि भुलईले ना भुलाव. भोजपुरी के दुर्भाग्य कि पता ना अइसनका कतना नाम इतिहास का गर्त में दबा गईली सन आ ओह लोग के परिचय एगो सीमित दायरा से बाहर ना निकल सकल. रामेश्वर सिंह कश्यप जवना जमाना में भोजपुरी के लोकप्रिय बनवनी तब ना त भोजपुरी सिनेमा अतना जमल जमावल रहे ना भोजपुरी के प्रचार प्रसार पर केहू के धेयान रहे. कुछ लोग स्वान्तः सुखाय लिखत रहे, अपना खर्चा से किताब छपवावत रहे, आ बाद में ओह किताबन के अपना संगी साथी हित कुटुम्ब के भेंट कर देत रहे. एहीसे बहुतेरे भोजपुरी लेखकन का बारे में जानकारी आसानी से ना मिले. अँजोरिया के कुछ पाठक जब कईबेर हमरा के खोदलें कि रामेश्वर सिंह कश्यप का बारे में जानकारी दीं त हम प्रयास शुरु कइनी बहुत मुश्किल से थोड़ बहुत जानकारी मिल सकल बा. उहे दे रहल बानी.\nप्रो॰रामेश्वर सिंह कश्यप के जनम सन १९२७ में १६ अगस्त के रोहतास जिला के सेमरा गांव में भईल रहे. सन १९५० में पटना के बीषन कालेज से ऊहाँ का हिन्दी में एम॰ए॰ कइनी आ ओहि साल पटने विश्वविद्यालय में हिन्दी के व्याख्याता बन गइनी. बाद में एस पी जैन कालेज, सासाराम के प्राचार्य हो गइनी आ शायद ओहिजे से रिटायर कइनी. कश्यपजी के निधन के सही तिथि मालूम नइखे चल सकल बस अतने पता चलल कि कुछ समय पहिले डायबिटीज का बेमारी का चलते ऊहाँ के निधन हो गईल.\nरामेश्वर सिंह कश्यपजी के असल प्रसिद्धि मिलल ऊहाँ के लिखल रेडियो प्रहसन नाटक लोहा सिंह से. ब्रिटिश काल के सेना के एगो रिटायर्ड सैनिक के किरदार लोहा सिंह का नाम से ओह नाटक के मुख्य पात्र रहे, साथ मे रहली खदेरन के मदर, फाटक बाबा, आ लोहा सिंह के सार बुलाकी जेकरा चेहरा के चौखटा मेहरारूवन जइसन सफाचट रहत रहे. लोहा सिंह का मुँह से जब काबुल का मोर्चा पर सार्जेण्ट का मेमिन के जिकिर आवे त लोग हँसत हसत लोटपोट हो जाव. रेडियो पर पटना आकाशवाणी से जब लोहा सिंह के नाटक प्रसारित होत रहे तब पूरा बिहार थमक जाव. टीवी के रामायण त बाद में लोकप्रिय भईल ओकरा पहिले लोहा सिंह वइसने लोकप्रिय रहे. लोग बाग आपन आपन काम समय पर निबटा के रेडियो का सोझा बईठ जाव आ बाद में भर हफ्ता लोहा सिंह के डायलाग पूरा बिहार में गूंजे. लोहा सिंह का अकसर शिकायत रहत रहे कि खदेरन के मदर आप बुझती काहे नहीं है आ फाटक बाबा आपहूं काहे नहीं समुझावत हैं. खदेरन के मदर के शिकायत रहत रहे कि मार बर्हनी रे फेर शुरु हो गइले. आ बुलाकी बस अतने कहि के रह जास कि तू ना नू बूझबऽ, तूं अपना बाबूजी पर गईल बाड़ऽ हम अपना माई पर. एही से हमरा चेहरा के चौखता काबुल का मोर्चा लेखा सफाचट रहेला.\nप्रो॰ रामेश्वर सिंह कश्यप लोहा सिंह नाम के एगो फिलिमो बनवनी जेकर कहानी, पटकथा, संवाद, गीत सभे उहें के लिखल रहे आ फिलिम में लोहो सिंह के किरदार में उहें का रहनी. अफसोस फिलिम चलल ना.\nरामेश्वर बाबू के लिखल बहुते कहानी, नाटक, निबंध आ कविता भोजपुरी के समृद्ध बनवलस. ऊहाँ का भोजपुरी से बेसी हिन्दीओ में लिखनीं. कुछ किताब मगध विश्वविद्यालय का कोर्सो में शामिल भईल रहे. बिहार में जब भोजपुरी अकादमी बनल त ओकर सदस्य रहनी. भोजपुरी के सम्मेलन में कई हालि कविसम्मेलन के अध्यक्ष रहनी.\nरामेश्वर सिंह कश्यप के लिखल बाबू कुँवर सिंह के जीवन पर कविता के एगो अंश दिहल जा रहल बा, सवाद लीं....\nघोड़ा भागत हिनहिनात,\nमईया से असीस ले के,\nरख तरहत्थी पर जान, निकल पड़ले घर घर से\nमहीना रहे सावन के.


बतकुच्चन  – ९० – Anjoria\nबतकुच्चन  – ९०\nDec 26, 2012 गुजरात चुनाव, बतकुच्चन\nगुजरात चुनाव का गरजा गरजी का बीच हम सोचनी कि हमरा का गरज बा एह में माथ घुसावे के. खास कर तब जब दुनु तरफ से, भा कहीं त तीन तरफ से मूसर गिरत होखे ओखरी में. बाकिर गुजरात चुनाव के एगो बड़हन खासियत बा कि पहिला बेर देश के कवनो राज्य में अइसन चुनाव होखत बा जवना में तीन गो मजबूत गोल के कप्तान संघी बाड़े. भाजपा में नरेन्द्र मोदी, कांग्रेसे में शंकर सिंह वाघेला आ परिवर्तन पार्टी में केशुभाई पटेल. एह तरह से देखीं त गुजरात पहिलका राज्य हो गइल बा जहवाँ आरएसएस हर तरफ मौजूद बा. आ हम शुरूए में कह दिहनी कि हमरा का गरज बा एह में पड़ला से. हमरा त बस बतकुच्चन करे के मसाला चाहीं जवन एह गरजा गरजी से भेंटा गइल.\nगरज ई कि गरज माने त भइल मतलब आ एहीसे बनल शब्द गरजू. गरजू ऊ जेकरा कवनो गरज होखे. बाकिर गरजल गरजू के बेंवत के बात ना होला. गरजेला त ऊ जे जंगल के शेर जस होखे. आसमान में बादल गरजेला बिजली कड़के का साथे. अलग बात बा कि कड़क के रोशनी पहिले लउक जाला आ ओकर गरजन बाद में. एहिजा तनी उलटा बा. गरजल त सुनात बा, बाकि ओकरा कड़क के रोशनी अगिला हफ्ता नजर आई. जइसन हमरा देखे में आवत बा गरजत एके जाना बाड़े. बाकी लोग आपन आपन गरज देखावत अरज कइले जात बा जनता से कि तनी हमरो सुन लीं, तनी हमरो के देख लीं. अरज माने निहोरा आ अरजी माने निहोरा करत दरखास्त, आवेदन. अरज आ आरजू में ढेर ना त कुछ ना कुछ नाता त होखबे करेला. आरजू माने तमन्ना आ ओही तमन्ना से अरज बने ला. हालांकि कपड़ा वाला बजाज किहाँ अरज के मतलब कपड़ा के चौड़ाई होला. कहीं त कपड़ा के अरज कतना बा एहीसे ओकर इस्तेमाल तय होला. आ आदमी के गरज के अरज कतना बा एहसे ओकर इस्तेमाल.\nजनता के गरज के अरज पसार के ओकरा के आपन मोहरा बना लिहल जाला अपना नाम पर मोहर लगावे खातिर. आजु गुजरात में होत बा साल दू साल में सगरी देश में होखे वाला बा. अरज करे वाला गरजे वाला से सवाल करत बाड़े कि ई तू जवना नाम पर फउँकत बाड़ऽ ऊ तोहार अरजल ह का? अनका धन पर कनवा राजा बनल बाड़? पइसा केन्द्र दिहलसि आ नाम तू कमाए चाहत बाड़? त गरजे वाला पूछत बा कि अरजल त ई तहरो ना ह. सगरी अरजल त देश के जनता के ह आ ओह पर हमरो ओतनो हक बा जतना तोहार.\nअरजल माने कमाई कइल, कमाई से बनावल धन, ई अरजल अर्जन के बिगड़ल रूप ह आ ऊ अरज अर्जी से निकलल रूप. गर्जन से निकलल गरज त तेज आवाज बन गइल आ गर्ज से निकलल गरज गरजू बना दिहलसि. जइसे खुदगर्ज् माने जेकरा बस अपने से गरज होखे. पाँच कवर भीतर तब देवता पितर. देश के नेतवनो के इहे हाल देखे के मिलत बा. ईमानदार उहे रहि गइल बा जेकरा बेईमानी करे के मौका ना मिलल. मने मन सभकर इहे आरजू बा कि अनकर धन पाईं त नौ मन तौलाईं. अब एह खातिर केहू गरजत बा केहू अरजत बा. बाकि हम चलत बानी. बतकुच्चन त चलत रही. बाद बाकी देखल जाई. चलत चलत फेरू दोहरवले जात बानी कि बाकि आ बाकी के फरक नोट कर लीं. एगो बाकिर के छोट रूप ह दोसरका बकाया वाला बाकी.\nलोक बनाम तंत्र का जगहा लोकतंत्र बहाल करे के जरूरत\nबतकुच्चन  – ९१


जरला पर नून छिरिकलें रुढ़ी – टटका खबर\nजरला पर नून छिरिकलें रुढ़ी\nमहाराजगंज लोकसभा उपचुनाव में राजग के पी क़े शाही के हरला से आहत जदयू के घाव पर नून छिरिकत भाजपा महासचिव राजीव प्रताप रुढ़ी काल्हु कहलन कि मोदी के जतना जरूरत भाजपा के बा ओतने जदयूओ के बा. एह बात पर जदयू तुरते आपन विरोध जतवलसि आ कहलसि कि बिहार में कवनो दोसर नेता के जरूरत नइखे काहे कि राजग के नेता नीतीश कुमार अकेलही भारी बाड़ें. भाजपा नरेन्द्र मोदी के खास पद देबे के तइयारी मे बिया बाकिर आडवाणी खेमा पूरा ताकत से फच्चर फँसावे में लागल बा. आजु से गोवा में शुरु होखत कार्यकारिणी का बइठक से आडवाणी, उमा भारती, शिवराज सिंह चौहान, डा॰ रमण सिहं, रविशंकर प्रसाद,जसवंत सिंह वगैरह गैरहाजिर बाड़ें. आजु दुपहरिया जब नरेन्द्र मोदी गोवा चहुँपलन त उनकर शानदार स्वागत भइल. संकेत साफ बा कि भाजपा के बड़हन हिस्सा तय कर लिहले बावे कि मोदी के नेता मान लेबे के बा.\nTags: आडवाणी, नरेन्द्र मोदी, भाजपा\nएक बिहारी सभ पर भारी\nभाजपा : लड़िका के गोड़ बिछिलाइल त बूढ़वन के मौका मिलल उपदेश झाड़े के\nमोदी प्रधानमंत्री बनीहें त हमरा खुशी होखी, कहलन आडवाणी


Lalu Prasad Yadav News भोजपुरी में पढ़ें - विरोधी नेतन के भी पसंद आवेला लालू क हाजिरजवाबी , lalu Prasad Yadav gets bell even his opponent leader like lalu because of his smart talk and sense of hummer\nLalu Prasad Yadav News भोजपुरी में पढ़ें - विरोधी नेतन के भी पसंद आवेला लालू क हाजिरजवाबी\nLast Updated: April 17, 2021, 6:19 PM IST\nये भी पढ़ें : Bhojpuri: राजनीति में नाप-जोख के बोल काहे कि बाहुबल 'अनंत' नइखे\nमुख्यमंत्री बनला के बाद जब लालू प्रसाद क पहिला बार विदेश जातरा क कार्यक्रम बनल त एगो अंगरेजी अखबार में - लालू बन गया जेंटलमैन- हेडिंग से खबर छपल. जेमे इ बतावल गइल कि कइसे विदेश जातरा खातिर लालू सूट सिलावत बाड़ें. एकरा बाद उनकर विदेश जातरा क मकसद अउर उपलब्धि से अधिका इ बात क चरचा होवे लागल कि जातरा में लालू क पहनावा क रहल. सिंगापुर क जातरा से लवट क कलकत्ता अइलें तब्बो एक सवाल - का पहिने थे लालू जी उहवां. एपर उ नाराजों होइलें लेकिन फेरों अपना सुभाव लेखा हंसे बतिआवें लगलं पत्रकारन से. समय के साथे आपन हंसोड़ अउर हाजिर जवाब सुभाव के चलिते लालू मीडिया क चहेता बन गइलें. दोसरा ओर उनकर राजनीतिक कौशलता क भी सिक्का जमें लागल चाहे उ आपन दल के नेतन के बीचे होखे चाहे विरोधी नेतन के.\n1991 क लोकसभा चुनाव में उनकर कांग्रेस विरोध चरम पर रहल. काहे से कि देश भर में विशेषकर उतरी भारत क परदेसन में कांग्रेस विरोध क लहर के चलिते ही 1989 में केंद्र में जनता दल क अगुआई में राष्ट्रीय मोरचा क सरकार भाजपा अउर बामपंथी दलन क बाहरी सहयोग से बनल रहे. 1991 के मध्यावधि चुनाव में मंडल कमंडल का माहौल हावी रहल लेकिन बिहार में लालू के लक्ष्य कांग्रेस के हरावे के रहे. काहे से कि उ बिहार में तब भाजपा से ज्यादा कांग्रेस के ही मजबूत मानत रहलें अउर तबकर सचाई भी इहे रहल. लालू भाजपा के उतना मजबूत नाही मानत रहलें.\nभाजपा के वीपी सिंह सरकार अउर बिहार में लालू सरकार से समर्थन हटा लेले के बाद केंद्र में जनता दल क सरकार त गिर गइल लेकिन लालू प्रसाद क सरकार चलत रहल. लालकिशुन आडवाणी के गिरफ्तार कइला के बाद से लालू क राजनीतिक क्षमता क चरचा होखे लागल. एकरा ठीक पहिले मंडल आयोग क रपट लागू होइला के बाद उनकर देवीलाल क साथ छोड़ि के वीपी सिंह के साथे आवल भी उनकर राजनीतिक दूरदर्शिता मानन गइल रहे. भाजपा के उनकर सरकार से समर्थन वापसी के बाद आपन जोड़ तोड़ क राजनीत क भी परिचय दे देलें. उ समय क बिहार भाजपा अध्यक्ष समरेश सिंह समेत भाजपा के सात विधायकन के तोड़ के जनता दल में शामिल करा लेहलें.


टटका खबर : 18 सितंबर 2014 – टटका खबर\nSep 18, 2014 आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\n(बिहार के भोजपुर, रोहतास, बक्सर, कैमूर आ भभुआ जिला के खबर पर एक नजर)\nअखिल भारतीय विद्यार्थी परिषद बक्सर के एमवी कालेज में मंगल का दिने छात्र सम्मेलन सह कालेज इकाई पुनर्गठन समारोह मनवलसि जवना के अध्यक्षता अभाविप के नगर उपाध्यक्ष डा.यशवंत कुमार कइलन.\nबक्सर रामलीला मैदान में मंगल का दिने विधि विधान से पूजा क के विजयादशमी महोत्सव शुरू हो गइल.\nबक्सर टीसन पर मंगल का सबेरे चलत ट्रेन पर चढ़े का फेर में एगो व्यवसायी नीचे गिर गइले आ उनकर टाँग कट गइल. लोग उनुका के तुरते सदर अस्पताल चहुँपावल जहाँ से उनुका के वाराणसी रेफर कर दिहल गइल.\nतेंदुआ आ महदेवा गाँव में नौ गो गैरकानूनू क्रशर के भसा दिहल गइल. जेसीबी लगा के ओकर फाउन्डेशन ले कबार दिहल गइल बा.\nसासाराम टीसन का लगे मंगल का दिने पटरी पार करत एगो नसही मालगाड़ी से कटा गइल. मरेवाला के पहचान लश्करीगंज मुहल्ला के सोनू कुमार के रूप में भइल बा.\nअखिल भारतीय प्रजापति कुम्हार महासंघ शाखा बलिया के सालाना जलसा सिकन्दपुर के मिडिल स्कूल में मंगल का दिने मनावल गइल.\nबुध का साँझ रसड़ा-मऊ रोड के भगत सिंह मोड़ आ संवरा का लगे भइल दू गो अलग अलग हादसा में तीन जने घवाहिल हो गइले.\nबांसडीह बाजार रोड पर मंगल का रात एगो फोटो का दुकान में आग लगला से लाखो रुपिया के सामान राख हो गइल.\nरंगदारी मांगे वाला सार बहनोई के उभांव थाना पुलिस ढेर दिन से जोहत रहुवे. संजोग से ई लोग सोनाडीह में धरा गइल. अब एगो अउर रंगदार के पकड़े के जुगत भिड़ावत बिया पुलिस.\nगड़वार के सिहांचवर खुर्द गांव में बुध का सबेरे लकड़ा नाला में डूब के दस साल के एगो लड़िका के मौत हो गइल.\nभोजपुरी के संवैधानिक मान्यता दिआवे के माँग ले के बलिया में भोजपुरी साहित्यकार आ भोजपुरी प्रेमी जुटले आ सरकार से माँग कइले कि भोजपुरी के ओकर जायज हक जल्दी से जल्दी दे दिहल जाव.\nबिल्थरारोड के जीएमएएम इंटर कालेज के हास्टल में रहे वाला शिक्षिका के कोठरी के ताला तूड. के लाखो रुपिया के सामान चोरा लिहल गइल जब शिक्षिका जिउतिया करे मऊ अपना गाँवे गइल रही.\nपिछला चार सितंबर के मिर्जापुर के भिक्खनपुर मौजा से लापता तीन गो लड़िकियन के मामला इश्कबाजी के निकलल. एहमें से एगो लड़िकी आपन कोर्ट मैरिज करे खातिर दू गो सहेलियन के गवाह बनावे खातिर ले गइल रहुवे. बारह दिन बाद तीनो के कैंट स्टेशन पर हिरासत में ले लिहल गइल.\nलखनऊ के इंदिरा नगर थाना इलाका में पिछला साल माज अहमद के हत्या के आरोपी अजित यादव के महगाँवा में पुलिस पकड़ लिहलसि. पकड़इला का बाद ओकरा से मालउम भइल कि एगो पुलिस निरीक्षक के कहला पर उ हत्या कइले रहुवे.\nबहरियाबाद के उकरांव गांव के एगो किसान बिस्सू चौहान बुध का सबेरे उदंती नदी में नहात घरी बभनौटी घाट प डूब के मर गइले.\nबुध का दुपहरिया गाजीपुर पुलिस चार गो बाइक चोरन के आठ गो चोरावल बाइक समेत पकड़ लिहलसि.\nमऊ जिला के सूखाग्रस्त घोषित क दिहल गइल बा आ किसान के लगान माफ हो गइल बा.\nमढ़ौरा के अंवारी में जिउतिया का साँझ में महतारी संगे नहाए गइल 10 साल के लड़िका रोहित कुमार डूब के मर गइल.\nछपरा नगर पालिका चौक पर मंगल का दिने छात्र युवा संघर्ष मंच के कार्यकर्ता नाजायज वसूली के आरोप लगावत राजेंद्र कॉलेज के प्राचार्य के पुतला फूंकले.\nछपरा जंक्शन के आउटर सिग्नल पर सोमार के रात खड़ा मालगाड़ी के सील काट के चावल आ गेहूं चोरावत दू गो चोरन के आरपीएफ ध लिहलसि बाकिर ओकनी के तीन गो अउर साथी भाग निकलले सँ.\nसिवान के हुसैनगंज अंचल प्रखंड कार्यालय के आरटीपीएस काउंटर पर बेइन्ताजमी से परेशान छात्र मंगल का दिने जम के बवाल कटले.\nअसांव पुलिस मंगल का दिने जब कटवार गांव में छापेमारी कइलसि त ओकरा पहिलही अपराधियन के जानकारी मिल चुकल रहे आ उ भाग चुकल रहले सँ. बाकिर पुलिस का हाथे मौका पर से एगो कारबाइन, कट्टा बनावे वाला बैरल, आ दू गो जिन्दा कारतूस लाग गइल/\nगोपालगंज जिला के विजयीपुर इलाका के एगो गांव के छह साल के बच्ची से कुकर्म करे के एगो नवही कोशिश कइलसि बाकिर ओकरा चिल्लइला पर लोग दउड़ल त बदमाश आपन मोटर साइकिल छोड़ के भाग गइल.\nबरहज कटइलवा में सरयू तट पर मसान घर जवना के मुक्ति धाम नाम दिहल गइल बा बनावल जा रहल बा.\nदेवरिया जिलाधिकारी से इच्छामृत्यु के गोहार लगावे वाला सोनू आखिर अपना गरीबी आ बेमारी से जूझत बुध का दिने लखनऊ में मौत का गोदी में चलिए गइल.\nनेवी के एगो जवान आनंद प्रताप सिंह के तेल के कालाबाजारी करे वाला मंगल का रात मार दिहले सँ.\nगोरखपुर के बसंतपुर सराय के लोग बेदखल होखे का अनेसा से हकलान मंडलायुक्त कार्यालय पर प्रदर्शन कइल.\nगोरखपुर बांसगांव थाना के बलुआ निवासी अनूप दूबे आ उनुका मेहरारू पिंकी के उनुका रिश्तेदारी से मंगल का दिने कुछ बोलेरो सवार अगवा कर लिहले बाकिर पुलिस के सक्रिय भइला पर मदरिया आ गोला के बीच सड़क पर उतार के भाग गइले. छानबीन में ई अपहरण का बदले रुपिया के लेनदेन के मामिला लागत बा.\nरोहनिया उपचुनाव में धांधली के विरोध करत जगतगंज में चक्काजाम करे वाला सात गो नामजद समेत चालीस लोग का खिलाफ केस दर्ज कइले बिया पुलिस.\nजौनपुर में गोमती पुल से कूद के एगो मतिसुन्न औरत बुध का सबेरे जान दे दिहलसि. घर वाले कर ओझैति करवा के लवटत रहले जब ई हादसा अचानके में हो गइल.\nचकिया यात्री विश्रामालय के निर्माण मानक से हट के करवावत देख गाँव वाले विरोध कइले त बनल पिलर तुड़वा के फेर से निर्माण शुरु करावल गइल.\nमीरजापुर जिला से अपना प्रेमी संगे भागल एगो सोलह साल के लड़िकी के मंगल का दिने आरपीएफ वाले पकड़ लिहले आ पूछताछ कइला का बाद घरवालन के बोला के लड़िकी दे दिहले आ लड़िका के ले के थाना चल गइले.\nबेतिया जेल से इलाज करावे आइल एगो कैदी के मौत मंगल का सबेर में एमजेके अस्पताल के कैदी वार्ड हो गइल.\nपकड़ीदयाल प्रमुख दिनेश राय के खिलाफ अविश्वास प्रस्ताव मंगल का दिने पास हो गइल आ उनकर कुर्सी चल गइल.\nपताही पुलिस डुमरी बैजू गाव में चोरी करे वाला गिरोह के सरगना भोला साह के गिरफ्तार करे में सफल हो गइल. ओकरा के सरैया गोपाल गाँव से दबोचल गइल.\nलंबित मानदेय भुगतान के आश्वासन मिलला का बाद मेहसी में चलत प्रखंड शिक्षकम के अनशन खतम हो गइल.